Maite Oroz: «Min hartu aurretik baino jokalari osoagoa naiz fisikoki» | Kirola | Berria\nMaite Oroz. Athleticeko jokalaria\n«Min hartu aurretik baino jokalari osoagoa naiz fisikoki»\nHilaren 22an urtebete beteko da Maite Orozek ezker belauneko lotailu gurutzatua apurtu zuenetik Bartzelonaren aurkako ligako partida batean. Osatze prozesu luze baten ostean, «ilusioz eta irrikaz» dago bihar liga hasi eta lehiara itzultzeko.\nEntrenamendua amaitu, eta Lezamako zelai nagusiko harmailetan patxadaz mintzatu da Maite Oroz (Iruñea, 1998) Athleticeko jokalaria. Angel Villacampa entrenatzaile berriaren jokatzeko era barneratuz doazela nabarmendu du. Bihar ikusiko dira lehen zertzeladak, Levanteren zelaian jokatuko duten ligako lehen partidan (12:00).\nJokalari guztiak egon ohi zarete denboraldi-aurrea pasatu eta partida ofizialetan lehiatzeko gogoz. Urtebete min hartuta egon eta gero, zu are gehiago egongo zara, ezta?\nBai. Hilabete asko izan dira geldirik, eta jokalarioi gustatzen zaiguna ofizialki jokatzea da. Irrikaz eta ilusioz nago horretarako. Denboraldi-aurreak beti dira gogorrak, baina aurtengoa niretzat ez da hala izan. Apenas izan nuen oporrik, bizpahiru aste baino ez. Sasoi onenean iritsi nahi nuen lehen entrenamendura. Beraz, lehen egunetako lan fisikoa oso ondo eraman nuen.\nLehen egunetan esan zenuen beldur pixka bat zenuela hanka sartu eta tupust egiteko orduan. Pasatu al zaizu sentipen hori? Nola zaude?\nHalako lesio larri bat izan eta gero, beti duzu beldurra berriro min hartzeko, eta zalantza belaunak nola erantzungo duen. Baina, entrenamenduak eta lagunarteko partidak aurrera joan ahala, uxatuz joan naiz kezka eta ikara horiek. Belauna ondo dago, eta fisikoki ere sasoiko nago. Errehabilitazioaren azken txanpan egindako ariketak oso baliagarriak izan zaizkit: kontaktuko lan asko egin dugu ni konfiantza hartuz joateko.\nNola duzu gogoan min hartu zenuen eguna?\nEgun oso gogorra izan zen; sekula ez nuen halako lesiorik izan. Denbora luzez jokatu gabe egon behar duzula jakiteak ematen dizun kolpeaz gain, oso ziurtasun txikia duzu etor daitekeenaren inguruan. Baina lesioak helduago egin nau, bai pertsona moduan, bai futbolari moduan. Futbolaren beste alde bat ezagutzeko aukera eman dit lesioak.\nBakarrik eta isilean lan egitearena. Taldekideekin ez zaude hainbeste denbora, osatzeko lana beste ordutegi batzuetan egiten duzulako askotan. Gogorra da hori. Baina balio dizu konturatzeko zenbat oztopo gaindi ditzakezun, eta ikusteko askotan txikikeriengatik estutzen duzula zure burua. Ziur nago etorkizunari begira garai onei balio handiagoa emango diedala. Halaber, aukera izan dut fisioterapeutekin eta mediku taldeko beste kideekin harreman estu bat egiteko, eta hori ere ederra da. Haiekin denbora asko pasatu dut, eta izugarri lagundu didate, baita taldekideek, familiak eta lagunek ere. Nire zutarria izan dira.\nJokalari gazte baten ibilbidean nolako eragina du sasoi bat jokatu gabe egoteak?\nAlde ona ateratzen ahalegindu naiz. Fisikoki, adibidez, min hartu aurretik baino jokalari osoagoa naiz, orain arte landu ez nituen gorputz atal batzuk lantzea egokitu zaidalako. Psikologikoki ere, esan bezala, gogorragoa naiz, oztopo asko gainditzea egokitu zaidalako.\nBehin osatuta, zer helburu dituzu denboraldi honi begira?\nJokalari moduan hazten eta ikasten segitzea, eta goiko jokoan hobetzea. Angelek [Villacampa entrenatzaileak] ere nire jokoan gorabehera gutxiago izatea eskatzen dit, erregularragoa izatea, eta hori ere lortu nahi dut.\nVillacampa aipatu duzu. Zer moduz harekin?\nOso gustura. Gertukoa da, eta esperientzia handia duela ikusten da. Detailerik txikiena ere zaintzen du, eta partidak oso ondo prestatzen ditu. Taktikoki eta teknikoki asko ari gara ikasten harekin.\nJoseba Agirrerekin lau sasoi egon eta gero, behar zenuten aldaketa, ezta?\nJosebarekin oso gustura geunden. Angelekin bezala asko ikasi genuen, eta hura ere oso gertukoa zen. Baina, Josebak berak agurrean esan zuen moduan, bai berak, baita guk ere aldaketa bat behar genuen. Lau denboraldi asko da, eta komeni da taldeari aire freskoa emango dioten pertsonak iristea, motibazioa eta lehiakortasuna gorenean mantentzeko.\nEntrenatzaile aldaketa izanda, joko aldetik oso Athletic desberdina ikusiko da denboraldi honetan?\nEntrenatzaile bat aldatzen denean, beti izaten dira aldaketak; bakoitzak bere estiloa du. Angelek behin eta berriz nabarmentzen diguna da jokaldiak lantzeko. Erasoan jokatzea nahi du, eta atzean ez sartzea. Hala gertatuz gero, urrutien dagoen jokalaria bilatzea nahi du, eta hala aurrerapauso bat ematea.\nBihar izango da joko era berri horren lehen zertzeladak ikusteko aukera, ligako lehen partida jokatuko baituzue Levanteren zelaian. Zer moduz ekingo dio taldeak sasoiari?\nIlusioz eta lehiatzen hasteko irrikaz gaude. Denboraldi-aurrean partida hobeak eta kaxkarragoak izan ditugu. Baina denek ikasteko balio izan digute, liga hasiera honi begira sentipenak hartuz joan, eta entrenatzaile berriak ezarri nahi duen jokatzeko erara ohitzeko.\nCarrantza irabazi zenuten, baina Realaren aurka 3-0 galdu zenuten Euskal Herria Kopako finala, nahiko partida kaskarra jokatuta. Zer pasatu zitzaizuen hor? Porrot hori izan zen gogorrena?\nBai, titulu bat zegoelako jokoan eta derbi bat zelako. Egin esan, guk geuk ere ez dakigu zer pasatu zen. Ez genuen halako porrot bat espero. Haiek oso ondo indartu dira, eta prestakuntzan urrats bat aurretik zeuden. Antzeman egin zen. Geldikako jokaldietan bi gol sartu zizkiguten, eta hori ezin zaigu pasatu. Adiago egon behar dugu. Gero ahalegindu ginen neurketari buelta ematen, baina ezinezkoa izan zen. Denboraldi aurrea, dena den, iragana da. Buruan dugun bakarra biharko partida da.\nNolako norgehiagoka espero duzu?\nLehiatua eta zaila. Aurreko sasoian bezala, Levante oso ondo indartu da, eta goian egoteko moduko taldea eratu du. Talde osoa dauka. Hori dela eta, guk oso batuta egon behar dugu, talde bat izan eta partidako une zailetan lehiatzen jakin, besoak ez jaitsi. Hori izango da gakoa.\nOndo indartu den arren, taldeko golegile nagusia galdu du Levantek: Charline Corral. Nola eragingo dio horrek haien jokoari?\nCharline golegile petoa da, eta guri gol asko sartu dizkigu. Baina haren lekuan Esther fitxatu dute, Atletico Madriletik. Ziurrenik ez da hain golegile petoa, baina mugikortasun handia du, eta horrek beste aukera batzuk emango dizkie. Adi egon beharko dugu. Fitxatu dituen beste jokalariek ere, gazteak izan arren, talde oso onetan jokatuko dute.\nGainontzean, nola ikusten duzu liga? Nor izan daiteke denboraldi honetan txapelketako ezustea?\nOrekatua eta ikusgarria ikusten dut. Aurreko denboraldian, emakumeen futbolak gorakada handia izan zuen, eta klub gehienek egin dute apustu horren alde. Hori oso inportantea da. Horri eusteko, taldeok ikuskizun ona eskaintzen segitu behar dugu, eta egunero hobeagoak izateko lan egin. Izan ere, orain arte inork ez digu ezer oparitu. Aurreko sasoia kontuan hartuta, Atletico Madril ikusten dut faborito. Baina Bartzelonak ere sekulako taldea egin du. Ezustea, berriz, edozeinek eman dezake, aipatu bezala berdintasun handia izango baita. Edozein talde izan daiteke gai besteari irabazteko, eta ziur espero ez diren emaitzak egongo direla.\nZein da zuen helburua? Duela bi sasoi bezala hirugarren geratzea posible ikusten duzu?\nEz diogu ezeri uko egiten. Uste osoa dut taldekide bakoitzarengan, eta aukera izan daiteke hirugarren geratzeko. Baina, Angelek esaten digun bezala, ez dugu buruan izan behar postu jakin batean geratzea, baizik eta partida bakoitzean ondo lehiatzea. Hori da gure helburua. Gure ahalmenei ahalik eta etekin handiena atera behar diegu.\nZeintzuk dira taldeak dituen ahalmen horiek?\nDenbora asko daramagula elkarrekin jokatzen, eta argi dugula zertara jokatzen dugun. Fitxaketa asko egin dituzten taldeetan hori lortzeko denbora bat behar dute. Gainera, taldean giro oso ona dugu, eta, pixkanaka jokoan hobetuta eta talde bat izanda, gauza handiak lor ditzakegu. Dena emango dugu horretarako, eta partida bakoitzaren bila joango gara, aurkaria edozein izanda ere.\nKlubak duen filosofia dela eta, merkatua mugatua duzue. Beste taldeak, ordea, gero eta gehiago indartzen dira. Denboraldi bakoitza gero eta zailagoa egiten al zaizue?\nZiurrenik, bai. Baina hori ere bada motibazio bat guretzat, erakutsi nahi dugulako etxekoekin bakarrik nor baino nor gehiago aritu gaitezkeela edozein talderekin, eta horretaz harro gaude.\nSasoi honetan fitxaketa bakarra egin du klubak: Andrea de la Nava atezaina. Fitxaketarik egin gabe, eta erreferente diren jokalariak adinean aurrera doazela kontuan hartuta, taldearen ahalmena eta lehiakortasuna gutxituko den beldur al zarete?\nEz, harrobian lan oso ona egiten ari direlako aspalditik, eta denboraldiero lehen taldera igotzen diren jokalariak maila oso ona dutelako. Horrek gainontzekoak behartzen gaitu lo ez hartzera eta une oro gure onena ematera.\nSasoi honetan bost jokalari igo dira lehen taldera: Nerea Nevado, Oihane Valdezate, Naroa Uriarte, Leire Monente eta Amaiur Sarriegi. Nola ikusi dituzu? Baten batek atentzioa eman dizu?\nEz nuke bat aipatuko. Guztiak ikusi ditut ikasteko gogoz eta duten onena emateko prest. Egia esan, irakaslerik onenak dituzte: Ainhoa [Tirapu], Vanessa [Gimbert], Erika [Vazquez]... Eskarmentu handiko jokalariak dira. Sasoi guztietan beren onena ematen dute, eta profesional izugarriak dira. Asko ematen digute oraindik, eta denek dugu haiengandik zer ikasia.\nBibiane Schulzeren fitxaketa dela-eta klubaren filosofiaren inguruan sortutako eztabaidaz zein iritzi duzu?\nHori zuzendaritzaren erabakia da, eta ni ez naiz horretan sartzen. Fitxatu badute, klubarentzat onena zelako izan da, eta iristen diren jokalari guztiak dira ongi-etorriak. Gure filosofia dugu, eta argi dago harrobian lan handia egin behar dela bide honetatik jarraitzeko. Denboraldi honetan talde gehiago ditugu beheko mailetan, eta hori funtsezkoa da. Izan ere, zenbat eta gazteagotik hasi haiekin lanean hobeto.\nAskotan ikusi duzu Carranza torneoan, Taconen aurkako finalerdian, orpoz egin zenuen jokaldia? Maiz galdetu dizute horren inguruan?\nAsko hitz egin da horretaz, eta sarean bolo-bolo ibili da. Baina nik ez diot aparteko garrantzirik eman. Momentuan ez nintzen jabetu egindakoaz, jokoa oso bizkor doalako. Ikusleen algarak entzun nituen, baina ez nekien zergatik. Aldagelara nindoala aulkiko jokalariek aipatu zidaten jokaldia, eta gero maiz ikusi dut, Twitterren askotan aipatu nautelako.\nTeknika handiko futbolariak dira halako jokaldiak egiteko gai. Baduzu erreferenterik?\nTxikitan Ronaldinho gustatzen zitzaidan. Haren jokaldiek txundituta uzten ninduten. Orain, berriz, jokalari guztiengandik ahalegintzen naiz ikasten.\nSoin Hezkuntza ikasten ari zara. Zer moduz?\nOndo doazkit ikasketak. Laugarren maila hasiko dut aurten, azkena. Aurreko sasoian goizez entrenatzen hasi ginen, baina pena da, kasu honetan eskolak goizez baitira. Dena den, irakasleekin moldatzen naiz, eta gauzak ondo doazkit.


ULMAren soluzio integralak 2019ko Joku Panamerikarren kirol konplexuetan — Begira - Ulma aktualitatea\nCallaoko Kirol Hiriko Koliseorako oinarri diren 14 metroko zutabeak ORMA enkofratu modularraren bitartez egin ziren, eta hormak hormigoitzeko, berriz, COMAIN enkofratu modular arina aukeratu zen. Lauzak eta harmailak zurkaizteko, BRIO zinbria izan zen aukerarik hoberena, eta BRIO aldamioa erabili zen gune guztietara iristea errazteko eta laneko leku seguruak bermatzeko.\nVilla Maria del Triunfo kirol konplexuari dagokionez, askotariko egiturak dituenez, fast-track metodologia baten bitartez egin zen lan. Planifikazioa obra gauzatzen den une berean egitea da metodologiaren ezaugarria, eta horrek eskatu zuen astero planoak aldatzea. Bezeroarekin etengabe komunikazioan egoteari esker eta eszenatoki berri bakoitzaren eskakizunei kasu eginda, ULMAk enkofratu eta aldamio egokienen soluzioak planteatu zituen, bere ingeniaritza taldearen bidez, zeinak egoera konplexuak konpontzeko irtenbide bateratuak eskaini eta obrako muntaketa lanen gaineko trebakuntzaz arduratu baitzen.\nCOMAIN eta NEVI enkofratu modular arinak hormak gauzatzeko aukeratu ziren, eta ORMA enkofratu modularra, berriz, horma altuak eta gainazal zabalak gauzatzeko. ENKOFORM VMK Egurrezko habeen enkofratua ageriko hormigoizko hormak egiteko aukeratu zen, akabera apartak eskaintzen dituelako. ENKOFLEX lauzen enkofratuak ere ageriko hormigoizko akabera bikainak eskaintzen ditu, eta aldagelen eta bulego administratiboen gunerako aukeratutako sistema izan zen; izan ere, geometria desberdineko lauzetara ondo moldatzen da eta muntatzen erraza. Beraz, sistema oso moldaerraza da.\nVilla Maria del Triunfo eta Callaoko Kirol Hiria eraikitzen parte hartzearekin batera, ULMAk aldamio eta enkofratu soluzio integralak eskaini zituen San Marcos estadioa birmoldatzeko eta Videna zabaltzeko lanetarako. Horretarako, 3.000 tona aldamio eta enkofratu hornitu zituen gutxi gorabehera eta 4.000 ordu baino gehiago inbertitu zituen ingeniaritzako soluzioetan, nazioarteko kirol ekitaldirik nagusietako bat hartuko duten egoitzen garapenean.


Manuel Matxain izan dute gogoan Aieten | Aiete – Lantxabe – Katxola – Ayete\nManuel Matxain izan dute gogoan Aieten\nAuzotarren omenez, Joxean Diez de Quevedok egindako ‘Toka’ izeneko eskultura inauguratu dute Aiete pasealekuan.\nManuel Matxainen omenez, Toka izeneko eskultura jarri dute Aieten, Etxadi inguruan. Joxean Diez de Quevedo Jadiku arduratu da eskultura egiteaz. Bertsolari eta toka jokalaria izan zen Matxain, auzoan oso ezaguna. Hain justu, 2016ko urrian ehun urte bete ziren Matxain jaio zenetik, eta Matxainen familiari oparitu zioten eskultura bat. Bada, berdina dago orain kalean, baina tamaina handiagoan.\nLantxabe auzo elkarteak bultzatuta, inaugurazio ekitaldira jende ugari hurbildu da: Donostiako alkate Eneko Goia, Uliako Gimnastikako kideak, Gurutziaga Abesbatza, Gero Axular dantza taldea, Manex Mujika bertsolaria eta hainbat auzotar. Denen artean, argi utzi dute auzotar maitatua dela Matxain.\nTokari eskaini zion jarduna, bolatokiarekin zuen lotura, bertsolari izatea eta korrikarekiko zuen adorea izan dituzte hizpide ekitaldian. Izan ere, Uliako Gimnastikak aurten 100 urte bete ditu, eta Matxainekin zuen harremana islatzeko, lasterketak egin dituzte gaur goizean bere omenez.\nDonostiako alkateak eskertu nahi izan die Lantxabe auzo elkartekoei Matxainen memorian auzoan mantentzeagatik. “Orain dela bi urte, bolatokia estreinatu zenean oparitu zenidaten Matxainen liburu bat, eta berari buruzko gauza asko ikasten dira: nolako pertsona zen, zein errotuta zegoen auzoan, zein ona eta umila zen, zer gutxi gustatzen zitzaizkion eztabaida eta borroka..”.\nBada, Goiak, liburu horretatik hiru bertso irakurri ditu gaur bere omenez: lehenengoa, Uliako Gimnastikari eskaini ziona; bigarrena, Aieteko etorkizunari buruzkoa; eta, azkena, beste omenaldi batean botatako bertsoa.\n← Uliako Gimnastikak Matxainen omenezko lasterketak egin ditu Aiete pone fin al año de Matxain con la colocación de una escultura →


Francisco Castroren 'Iridium' eta kalte zerebralak El Diario Vascon - Alberdania Argitaletxea\nFrancisco Castroren ‘Iridium’ eta kalte zerebralak El Diario Vascon\nHasieraBerriakFrancisco Castroren ‘Iridium’ eta...\n24 May, 2019 in Berriak 1 0 0\nBatzuetan ez dago atzera egiterik; badira desegin ezinezko korapiloak, eta egunerokotasuna aldatzen duten gertaerak. Behin eta berriro galdetzen diozu, orduan, zeure buruari zergatik eta nolatan gertatu zaizun halakorik. Erantzunen bila ari da, hain zuzen, ‘Iridium‘ eleberrian, Iris protagonista. Auto batek harrapatu du, eta hartutako kalte zerebralarekin bizitzen ikasten ari da. 18 urte ditu, eta nerabezaroa bizitzeari ez dio uko egin nahi.\nAlberdaniak argitaratu du Francisco Castro idazle galegoaren liburua, Mitxel Muruak euskaratu duena. Jorge Gimenezek aurkezpen ekitaldian adierazi duenez, ez da liburu pedagokikoa, nahiz eta gogoeta sustatzen duen.\nGehiago irakurtzeko klikatu hemen.\nTags: Francisco Castro, Iridium, Kalte Zerebralak\nGuy de Maupassanten «Vendetta» ipuin bilduma, euskaraz – GARA\n‘Lo potolo’ liburuan hartu dute parte Anjel Lertxundik, Uxue Alberdik eta Mitxel Muruak – UROLA KOSTAKO HITZA


Pilar Pérez-Fuentes, Tartekari sarea, Athletic Club emakumeak, Patricia Espinar eta IZAR, 2019ko Zirgari berdintasun saridunak - Área de prensa - Bizkaia.eus\nPilar Pérez-Fuentes, Tartekari sarea, Athletic Club emakumeak, Patricia Espinar eta IZAR, 2019ko Zirgari berdintasun saridunak\n2019(e)ko otsailaren 22(a) 12:00\nForu Aldundiaren eta BBK-ren emakumeen eta gizonen arteko berdintasunaren aldeko Zirgari sarien IV. gala martxoaren 6an egingo da. Epaimahaiak Bizkaiko gizarte osoak parte hartu ahal izan duen prozesuan proposatutako hautagai-zerrenda batetik hautatu ditu pertsona, entitate eta enpresa saridunak.\nNora Sarasola eta Teresa Laespada.\nLaespada: "Feminismoa askotarikoa da; elkarren osagarri diren moldeak ditu"\nPilar Pérez-Fuentes historialaria, Tartekari sarea (emakumeek jasaten duten indarkeriaren kontrako emakumeak), Athletic Club-aren emakume taldea, Patricia Espinar pilotaria eta IZAR Cutting Tools enpresa dira aurtengo Zirgari saridunak. Sari hauek Bizkaiko Foru Aldundiak eta BBK-k ematen dizkiete Bizkaian emakumeen eta gizonen berdintasunaren alde ari diren pertsona, entitate eta enpresei. Aurtengo edizioa laugarrena da.\nSariak banatzeko ekitaldia martxoaren 6an egingo da Bilboko BBK aretoan, Emakumearen Nazioarteko Eguna (martxoaren 8a) ospatzen den astean. Epaimahaiak Bizkaiko gizarte osoak hilabetean parte hartu ahal izan duen prozesuan proposatutako hautagai-zerrenda batetik hautatu ditu pertsona, entitate eta enpresa saridunak.\nAurtengo Zirgari saridunen berri gaur eman dute Enplegua, Gizarte Inklusioa eta Berdintasuna Sustatzeko foru diputatu Teresa Laespadak eta BBKren Gizarte Ekintza Arloko zuzendari Nora Sarasolak.\nLaespada diputatuak esan du 2019ko Zirgari sariek proposatzen dutela ikuspegi feminista, eskuzabala, justizia zalea eta gizartea eraldatzeko prest dagoena . Ikuspegi horrek zuri-beltzeko egia erabatekoetatik kolore ugariko askotarikotasun heterogeneora eta oparora emango gaitu , gaineratu du.\nBeraren ustez emakumeen eta berdintasunaren aldia da, eta feminismoarena ; eta honela azaldu du zer den feminismoa: duela mende asko hasitako mugimendua da, eta harro esan daiteke ez duela inoiz odolik isuri emakumeok dagozkigun eskubideak eskuratzeko egin dugun bidean .\nFeminismoa askotarikoa da; elkarren osagarri diren moldeak ditu. Historia egiten ari gara: Bilbon iazko martxoaren 8an egin zen manifestazioaren oihartzuna New York Times-ek zabaldu zuen eta hor dugu Athletic-en emakumeek oraintsu San Mamesen jokatutako partidua ere… , esan du.\nBeste alde batetik, Sarasolak azaldu du BBK-k konpromiso bat bete behar duela eta horren ildotik buru-belarri lan egin dutela berdintasunaren alde langileen kontratazioan, prestakuntzan eta barne promozioan. Eta, gainera, lana eta bizitza uztartzeko politiketan ere berdintasuna sustatuko dugu, lortu behar baita gizonak eta emakumeak gauza izatea beren lan-betebeharrak betetzeko eta, aldi berean, denbora librea gozatzeko. Eta, esan beharra dago, gauza bera egin behar da langileen soldata-orekan ere , esan du.\nOrobat, esan du BBK-k emakume-begiekin aztertzen duela ingurua. Ez dut nahi utzi aipatu gabe lankidetzan ari garela denetariko arrazoiengatik baztertuta edo babesgabezian dauden emakumeen bizimodua hobetzeko lan egiten duten entitate askorekin , azpimarratu du.\nBBK-k joan den abenduan ekin zion berdintasunaren aldeko azken ekimenari, eta gutxitan landutako arloa hautatu zuen horretarako. Genero-indarkeriaz hausnarketa egitea xede duen hezkuntza-programa da, horretan erortzeko arrisku handian dauden nerabeentzat pentsatua. Ilusio handia ipini dugu ekimen honetan. Ekimena sortzeko abiaburua izan zen batez ere nerabeentzat izango ziren hezkuntza-ekintza batzuk prestatzea, baina aldi berean haien hezitzaileengan ere eragina izatea Bizkaiko lurralde osoko ikastetxeetan tailerrak eta solasaldi informatiboak antolatuz , adierazi du.\nPilar Pérez-Fuentes historialariari "Ohorezko saria" eman zaio emakumeen eskubideen babesean eta emakumeen eta gizonen arteko berdintasuna sustatzen egin duen lanagatik.\nEpaimahaiek Pérez-Fuentesen konpromiso feminista eta 40 urte urtean feminismoaren teoria kritikoa historian aplikatzen egin duen aitzindari-lana saritu ditu, bai eta 70ko hamarkadaz gero emakumeen eskubideen eta berdintasunaren alde egin duen aktibista-lana ere. Izan ere, emakumeen historia eta generoa bultzatzen hasi ziren lehenengoetakoa eta sutsuenetakoa da, eta ezbairik gabeko erreferente akademikoa demografia historikoan genero-ikuspegia txertatzen.…\nAurreko edizioetan honako hauek jaso dute Ibilbidea saritzeko Ohorezko Saria: Adela Asúa juristak, Carmen Bernabé teologoak eta Askabide elkarteak.\nEmakume boluntarioen Tartekari sareak "Emakumeek jasaten duten indarkeriaren kontra" ataleko saria jaso du.\nEpaimahaiak duela zazpi urte emakume boluntario horiek Bizkaiko lurralde osoan indarkeria matxistaren kontra egiten duten lana saritu nahi izan du. Epaimahaiak arlo askotako 38 elkartetako 70 emakume baino gehiagok emakumeen kontrako indarkeriaren prebentzioan, horren inguruko sentsibilizazioan eta indarkeria jasaten duten emakumeei laguntzen egiten duten lana goraipatu du. Gainera, aintzat jartzen du emakumeen arteko ahizpatasuna: onustea, entzute aktiboa eta laguntza, emakumeen arteko zaintzaren oinarri.\nSareak aurreko saridunen lekukoa hartu du: Ahizpa oblatuak (Leiho Zabalik programa), Clara Campoamor elkartea eta Haize Berria elkartea.\n"Ahalduntzea eta balio aldaketa" ataleko saria ex aequo eman zaie Athletic Club-en emakume taldeari eta Patricia Espinar pilotariari.\nSariarekin epaimahaiak Patricia Espinar galdakaoarraren kirol-gaitasuna aintzatetsi nahi du (esku-pilota, paleta, futbola, mendia, piraguismoa…), eta horrekin batera baita beraren kirol-merezimenduak eta oztopoak oztopo (ikusezintasuna, hainbat gauzari uko egin beharra eta denetariko eragozpenak) kirol maskulinizatuetan aurrera jarraitzea ere.\nAthletic-en emakume taldeak jasotako sariaren oinarria hauxe izan da: erreferente bihurtu dira goi mailako zein oinarrizko emakume kirolarientzat. Gainera, San Mames bete dute, eta erreferente mundiala dira gizonen taldeak erabateko nagusitasuna duten jarraitzaile ugariko kirol batean. Ia 50.000 pertsona, denetarikoak, biltzea lortu dute, eta haiei esker Bizkaiko mutikoek eta neskatoek badute nor hartu eredutzat.\nKategoria honetan, aurreko urteetan Zinemakumeak Gara! jaialdiak, Pikara Magazine aldizkariak eta ‘Maite Albiz’ Emakumeen Dokumentazio Zentroak jaso dute.\nAzkenik, "Erantzukidetza eta bateratzea" kategorian (gizarte-antolaketa arduratsua) IZAR Cutting Tools-i eman zaio saria erantzukidetzazko gizarte-antolaketan, denboraren erabilera berrietan eta bateratze erantzukidean egindako lanagatik.\nEpaimahaiak enpresa honen berdintasunerako konpromisoa saritu nahi izan du, kontuan harturik emakume gutxi dauden sektore batean ari dela. Emakume gehiago administrazio kontseiluko arduradun eta ordezkari postuetan, enpresa batzordean eta tarteko lanpostuetan. Lana eta bizitza uztartzea, soldata-bereizkeriarik ez egotea, bereizkeria positiboa emakumeak kontratatzeko eta gizarte erantzukizuna emakumeen sustapenerako. Gainera, epaimahaiak azpimarratu nahi izan du emakume enpresaburuen ehunekoaren gehikuntza.\nAurreko urteetan honako hauek izan dira saridunak kategoria honetan: Mutualia, Grupo Servicios Sociales Integrados, Ingeteam eta ‘Piper Txuriak’ Berdintasunaren Aldeko Gizonak.\nBBK-k eta Enplegua, Gizarte Inklusioa eta Berdintasuna Sustatzeko Foru Sailak antolatutako Zirgari sarien xedea pertsona, entitate eta enpresek berdintasunaren alde egiten duten lana, ahaleginak, dedikazioa eta inplikazioa aitortzea da. Sari hauen izenak zirgariek egiten zuten lan gogorra dakar gogora: emakume horiek itsasontziak atoian eramaten zituzten itsasadarrean zehar, eta, horretarako, beren indarra eta soka bat, zirga bat, besterik ez zuten erabiltzen.\nOhorezkoa ez beste sari guztiak 6.000 eurokoak dira.


Stiring-Wendel - Wikipedia, entziklopedia askea.\nJean-Claude HOLTZ (2014-2020)\n49° 12′ 00″ N, 6° 55′ 45″ E / 49.2°N,6.9291666666667°E / 49.2; 6.9291666666667Koordenatuak: 49° 12′ 00″ N, 6° 55′ 45″ E / 49.2°N,6.9291666666667°E / 49.2; 6.9291666666667\nForbach, Schœneck eta Spicheren\nStiring-Wendel Frantziako udalerri bat da, Moselle departamenduan dagoena, Grand Est eskualdean. 2007an 12.468 biztanle zituen.\n2007an Stiring-Wendel udalerrian erroldatutako biztanleak 12.468 ziren. Familiak 5.299 ziren, horien artean 1.708 pertsona bakarrekoak ziren (684 bakarrik bizi ziren gizonak eta 1.024 bakarrik bizi ziren emakumeak), 1.498 seme-alabarik gabeko familiak ziren, 1.547 seme-alabak dituzten bikoteak ziren eta 546 seme-alabak dituzten guraso-bakarreko familiak ziren.\n2007an 5.724 etxebizitza zeuden, 5.417 familiaren etxebizitza nagusia ziren, 14 bigarren erresidentzia ziren eta 293 hutsik zeuden. 2.081 etxeak ziren eta 3.502 apartamentuak ziren. 5.417 etxebizitza nagusietatik 2.072 bere jabearen bizilekua ziren, 2.415 alokairuan okupaturik zeuden eta 930 doan lagata zeuden; 145 etxek gela bat zuten, 560 etxek bi zituzten, 1.358 etxek hiru zituzten, 1.572 etxek lau zituzten eta 1.783 etxek bost zituzten. 3.379 etxek euren parking plaza propioa zuten azpian. 2.569 etxetan ibilgailu bat zegoen eta 1.719 etxetan bat baino gehiago zituzten.\nStiring-Wendel udalerriko biztanleria-piramidea 2009an .\n2007an lan egiteko adina zuten pertsonak 8.259 ziren, horien artean 5.178 aktiboak ziren eta 3.081 inaktiboak ziren. 5.178 pertsona aktiboetatik 4.164 lanean zeuden (2.297 gizon eta 1.867 emakume) eta 1.015 langabezian zeuden (514 gizon eta 501 emakume). 3.081 pertsona inaktiboetatik 999 erretiraturik zeuden, 670 ikasten zeuden eta 1.412 "bestelako inaktibo" gisa sailkaturik zeuden.\n2009an Stiring-Wendel udalerrian 5.433 unitate fiskal zeuden, 12.496,5 pertsonek osaturik. Pertsona bakoitzeko diru-sarrera fiskalaren mediana urteko 14.887 euro zen.\n2007an zeuden 385 komertzioetatik, 12 janari enpresak ziren, 2 material elektrikoaren fabrikazioko enpresak ziren, 11 bestelako produktu industrialen fabrikazioko enpresak ziren, 63 eraikuntza enpresak ziren, 118 ibilgailuen saltze eta konpontze enpresak ziren, 6 garraio enpresak ziren, 25 ostalaritza eta jatetxe enpresak ziren, 3 informazio eta komunikazio enpresak ziren, 10 finantziazio enpresak ziren, 12 higiezinen enpresak ziren, 47 zerbitzu enpresak ziren, 44 administrazio publikoko enpresak ziren eta 32 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 119 zerbitzu publikoetatik, 1 poliziaren kaserna zen, 2 posta bulegoak, 6 banku bulegoak, 2 funerariak, 10 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 2 autoeskolak, 15 igeltseroak, 11 margolariak, 7 zurginak, 10 iturginak, 8 argiketariak, 1 eraikuntza enpresa, 11 ile apaindegiak, 2 aldi baterako lan enpresak, 17 jatetxeak, 4 higiezinen agentziak, 2 tintoreriak eta 7 apaindegiak.\n2009an zeuden 47 establezimendu komertzialetatik, 2 supermerkatuak, 1 brikolaje denda handia zen, 2 120 m2 baino gehiagoko dendak, 2 120 m2 baino gutxiagoko dendak, 8 okindegiak, 2 harategiak, 2 liburu dendak, 2 arropa dendak, 3 etxerako tresna dendak, 2 zapata-dendak, 6 altzari dendak, 2 kirol-dendak, 2 lur eta paretak apaintzeko dendak, 4 drogeria, 2 lurrin-dendak, 1 bitxi-denda zen eta 4 lore-dendak ziren.\n2000. urtean Stiring-Wendel udalerrian 3 nekazaritza-ustiategi zeuden.\n2009an 3 osasun-zentro, 4 botika eta 4 anbulantzia zegoen.\n2009an 5 lehen-hezkuntzako eskola zegoen. Stiring-Wendel udalerrian Bigarren Hezkuntzako ikastetxe bat zegoen 612 ikaslekin.\nSchœneck (2,2 km)\nForbach (2,7 km)\nSpicheren (3,1 km)\nEtzling (3,4 km)\nŒting (3,4 km)\nWikimedia Commonsen badira fitxategi gehiago, gai hau dutenak: Stiring-Wendel


'Reverb'-aren indarrak hartuko du Taupa zapatuan - Arrasate - Goiena.eus\n'Reverb'-aren indarrak hartuko du Taupa zapatuan\nJagoba Domingo 2015-05-15 12:00\nLos Galerna 'Central Once' saioan.\nOrdua heldu zaie Arrasateko maskaradunei euren azken lana etxean aurkezteko. Pasa den astean Valladoliden eta duela hilabete Mexikon Sangre en el Atlántico diskoa jendaurrean erakutsi ostean, Taupa tabernako terrazan izango da boskotea bihar, zapatua, 19:00etan.\nRock-and-roll instrumentala ikurtzat daraman taldearen laugarren erreferentzia da eta "gogo handia" dute Gaztelupeko Hotsak diskoetxearekin kaleratutako erreferentzia lagunen artean aurkezteko.\n"Kostata", baina, azkenik, surf instrumentalak "inguruan onarpena" lortu duela diote taldekideek. Duela zazpi urte jaio zen Los Galerna eta orduan entzule askok euren musika ez zutela "guztiz ulertzen" diote; askotan "abeslaria non dagoen" edo zergatik ez duten abesten galdetu dietela. Hala ere, ia hamarkada bat eta estudioko lau lanen ostean, "egoera aldatu" dela aitortu dute.\nTaupako kontzertuan, gainera, diskoan kaleratutako kantuez gain, Mexikon grabatu zituzten El Chafal eta Tacos de ojo eta Silver Sounds estudioan grabaturiko Pipeloma kantuek ere argia ikusiko dute lehenengoz hemen.\n'Sangre en el Atlántico'\nUrtarrilean Bilboko Silver Sounds estudioan grabaturiko lana da Sangre en el Atlántico. Capsula taldeko Martin Gebara teknikariarekin egin dute lan eta "benetan pozik" daude emaitzarekin. "Soinu gordinagoa eta zuzenagoa" lortu dutela diote. The Cavernarios mexikarrekin partekatutako diskoa da; bakoitzak hiru kantu, "bi propio eta bestearen bertsio bat".


HETEL proiektuen azokaren laugarren edizioa, abantean!\nHETELen ezagutza partekatzearen garrantziaz jabetuta, proiektu teknologikoen azokaren laugarren edizioa antolatu dugu. Ekimen hau beTEKu - berrikuntza teknologikoaren kudeaketa taldetik bideratuta dago.\nEdizio honetan 7 ikastetxek (La Salle Berrozpe, Goierri eskola, MGEP, Egibide, Txorierri politeknika ikastegia, UGLE eta Maristak Durango) fabrikazio mekanikoa, elektrizitatea eta elektronika, informatika, robotika eta metodologia arloetako 19 berrikuntza proiektu aurkeztu dituzte (adibidez: mekanizazio birtuala, flipped classroom, Kolobot robot kolaboratiboa edo Cibersegurtasuna proiektuak).\nHETEL proiektuen azoka ikastetxeen arteko ezagutza eta, aldi berean, hauen arteko lankidetza eta elkartrukea sustatzeko antolatzen da. Helburu honekin, azokaren bigarren partean hainbat alorretako proiektu ideiak landu dira ikastetxeen artean.\nEkitaldian 32 pertsona izan dira eta balorazioa oso positiboa izan da.


Hautserri: Euskadin bakea eta normalizazio politikoaren gaineko herri kontsultaren alde\nEuskadin bakea eta normalizazio politikoaren gaineko herri kontsultaren alde\n1. Eusko Legebiltzarrak 2008ko ekainaren 27an onartu zuen Euskal Autonomi Erkidegoko biztanleriari galdetzeko 9/2008 Kontsulta Legea, helburua izan zelarik Euskal Autonomi Erkidegoan bakea eta normalizazio politikoa erdiesteko negoziaketa prozesuari hasiera ematearen gainean, hiritarrek duten iritzia jasotzea. Deialdiaren hasiera 2008ko irailaren 15erako ezarri zen herri kontsulta 2008ko urriaren 25ean egiteko.\n2. Auzitegi Konstituzionalak, Espainiar Gobernuko Presidentearen eskariz, lehenbizi galarazi zuen kontsulta egitea eta bigarrenez ukatu zien defentsa judiziala Euzko Alderdi Jeltzalea-Partido Nacionalista Vasco, Eusko Alkartasuna, Ezker Batua-Berdeak eta Aralar alderdi politikoei; eta, azkenik 2008ko irailaren 11an eman zuen ebazpenean , 9/2008 Legea konstituzio kanpoko izendatu du eta ondorioz baliogabe dela ezarri du.\n3. Laburbilduz, galarazi egin da herri kontsulta egitea, honen deialdia euskal gizartearen ordezkaritzaren gehiengoak onartu zuelarik bere Legebiltzarrean bilduta.\n1. Ene iritziz, baliogabetua izan den Legeak onartu egiten du gizarte demokratiko bateko hiritarra naizen aldetik kontsultatua izateko dudan eskubidea; eta, ondorioz, bakea eta normalizazioaren aldeko laguntasuna emateko eskubidea. Hau baliogabetzean, gai publikoetan parte hartzeko eskubidea urratzen da eta modu berean adierazpen askatasuna bera ere. Zentzu honetan, kontsulta galarazia izan da eta ezin dut nire botoa eman nire pertsonarentzat eta bizi naizen gizartearentzat hain funtsezkoak diren bi gairen inguruan, hau da, bakea eta gure gizartearen bizikidetzarako akordio politikoak bilatzea.\n2. Hiritargoaren ordezkari demokratikoak diren EAJ-PNV,EA,EB-Berdeak eta Aralar euskal alderdi politikoei ukatu egin zaie Legearen aldeko jarrerak prozedura konstituzionalaren barruan defendatzeko eskubidea, horrela urratu egin dira babes judizialerako eskubidea eta elkartzeko askatasuna.\n3. Ene iritziz , kontsulta debekatzeko funtsezko ardura, Espainiako Gobernuko Presidentearena da. Honek behin eta berriz uko egin dio esandako alderdi politikoetako ordezkariekin hitz egiteari, bakea eta normalizazioaren gaineko Hitzarmen Politikoa egiteko. Epaimahaien esku utzi du eztabaida eta akordio politikoaren bidez konpondu beharko litzatekeena.\nArestiko hau guztia kontuan harturik, SINATZAILEAK honako hau nahi du:\nAtxekimendu testua behera-kargatu. Formatua [PDF - 12Kb]\n3º Se ha rechazado, en suma, la celebración de una consulta popular cuya convocatoria fue aprobada por la representación mayoritaria de la ciudadanía vasca reunida en su Parlamento.\nPor cuanto antecede, EL/LA FIRMANTE desea:\nDescargar documento de adhesión. Formato [PDF - 12Kb]\nPágina web consulta\nPublicado por Soraluzeko Eusko Alkartasuna en 12:34


Amiantoaren inguruko epaiketa etzi, biriketako minbiziagatik hil zen langile hernaniar baten kasuan - Hernani - Kronika.eus\nAmiantoaren inguruko epaiketa etzi, biriketako minbiziagatik hil zen langile hernaniar baten kasuan\nKronika - Erredakzioa 2022-01-25 00:00\nKalte ordaina eskatu die familiak Cofivacasa eta Sidenor enpresei, eta kontzentrazioa egingo du Asviamiek, Donostiako Auzitegiaren aurrean, babesa erakusteko.\nAmiantoarekin lotutako beste epaiketa bat izango da etzi, ostegunarekin, Donostiako Auzitegian. Jose V.C. langile hernaniarraren kasua epaituko dute bertan: biriketako minbiziagatik hil zen, 2020ko azaroan, Pedro Orbegozo-Acenor enpresan lanean aritu ondoren.\nHaren familiak 158.188,11 euroko kalte ordaina eskatu die Cofivacasa eta Sidenor enpresei, Pedro Orbegozo-Acenorren oinordeko diren aldetik. Hernaniarraren senideei babesa erakusteko, kontzentrazioa deitu du Asviamiek (Euskadiko Amiantoaren Biktimen Elkartea), Donostiako Auzitegiaren aurrean, goizeko 11:40etatik 12:10etara. Eta, horrekin batera, eskatuko dute konpentsazio funts baten sorrera.\nAsviamiek berak azaldu duenez, 1964 eta 2000 urteen artean aritu zen Jose V.C. Pedro Orbegozon eta Acenorren lanean, laminatzaile gisa aurrena eta llantaren laminazioko taldearen buru ondoren. «Bere lanean, ohikoa eta beharrezkoa zen aire, elektrizitate eta ur mangerak amiantozko zintekin babestea, gori-gorian zeuden barrek erre ez zitzaten. Eta ohikoa zen, baita ere, amiantozko lokarri eta plantxen erabilera», dio Asviamiek. Eta azaldu du, laminazio prozesu hori eskuz egiten zutela 1984ra arte, eta hortik aurrera ere, sistema hidraulikoak amiantoz estalita zeudela. Jose V.C. langileari dagokionez, gainera, adierazi du aurreneko urteetan «laminatu behar ziren palankillak berotzeko labeetako hondakina garbitzen» aritu zela.\n«Amiantoarekin eta bestelako elementu toxikoekin kontaktuan aritu zen lanean, enpresak inolako prebentzio neurririk hartu gabe, legeak eskatzen zituen arren», gaineratu du.\n2020ko azaroan hil zen Jose V.C., jatorri profesionaleko biriketako minbiziaren eraginez, Donostiako Ospitalearen txostenaren arabera. Urte bereko abenduan, Gizarte Segurantzak aitortu zuen laneko gaixotasunak eragin zuela heriotza. Ordurako, 2019ko apirilean, Osalanen txostenak ondorioztatua zuen Jose V.C. langileak amiantozko materialak manipulatu ahal izan zituela, eta amiantozko fibra kantzerijenoak arnastu.\n2020ko azaroan eman zuen epaia Donostiako Auzitegiak, Sidenor eta Cofivacasa enpresak zigortuz 301.456 euroko kalte ordaina ordaintzera, segurtasun neurrien faltagatik, langileak berak bizi zela egindako salaketagatik. Epai hori Euskadiko Auzitegi Gorenak berretsi zuen. Eta orain, langilearen heriotzagatik, 158.188,11 euroko kalte ordaina eskatu du familiak.


Pesalur-eko langileek protesta egin dute autobus gidariek pairatutako irain, mehatxu eta erasoak salatzeko | LAB SINDIKATUA\nZerbitzu Publikoak Garraioa Pesalur-eko langileek protesta egin dute autobus gidariek pairatutako irain, mehatxu eta erasoak...\nPesalur-eko langileek protesta egin dute autobus gidariek pairatutako irain, mehatxu eta erasoak salatzeko\nBizkaibus-eko enpresetariko bat da Pesalur. Bada, bertako enpresa batzordeak elkarretaratze batera deitu du gaur goizean, Bizkaiko aldundiaren aurrean, lankide bateri bezero batek arma zuri batekin egindako mehatxua salatzeko.\nHauxe da Pesalur-eko enpresa batzordeak kaleratu duen oharra, gaurko elkarretaratzearen harira:\nPESALUReko (Bizkaibus-eko enpresetariko bat) langileek, enpresa batzordearen eta prebentzio delegatuen bidez, gizarteari gure kezka eta gaitzespena transmititu nahi diogu, gure lankide bateri bezero batek arma txuri batekin egindako mehatxuari.\nErasoak, irainak eta mehatxuak era ziklikoan errepikatzen dira, baina ekainaren 12an 3923 linean gertatutakoak gizarteari salaketa zabaltzera eraman gaitu enpresa batzordea.\nEnpresa-Batzordetik egoera hau salatu nahi dugu, eta dei egiten dugu, arazo larri honi, konponbideak bilatzeko, bai enpresako arduradunei baita erakunde publikoen arduradunei, egoera larri honi konponbidea lortzeko.\nUste dugu arazo hau estrukturala dela eta ez lantzean behin gertatzen dena, hori dela eta ezarritako protokolo eta ezarritako neurriekin jarraitu behar dugu, honelako gertaerak berriro gerta ez daitezen.\nLangile guztiei profesionaltasuna eta lasaitasuna eskatzen dizuegu, eta ideiak eta aportazioak egitea ere, hauetatik irtengo dira neurri eta soluzioak, irain, mehatxu eta eraso hauek ekiditeko era.\nGizarteari, kolaborazioa eskatzen diogu eta errespetua erakusten jarrai dezatela gure lankideei, BizkaiBus erabiltzen duten %99ak egiten duen bezala. Ezin dugu baimendu gutxiengo batzuen jokaerak, gehiengo baten jokaera zuzena lausotzea.\nEnpresa batzordetik lanean jardungo dugu honelako gertaerak berriro gerta ez dadin:\n-Alde batetik, orain arte jasotako erasoak analizatu, honela neurriak hartzeko, neurri prebentiboak, giza baliabideak eta ekonomikoak, eta konponbide posibleak.\n-Beste aldetik gizarteari salaketa publikoa egitea\n-Eta azkenik, ahal dugun esparruetan gizalegetasuna zabalduz, badakigulako arazo hau estrukturala dela eta horregatik arazoaren muinera jo behar da, gizarte osoa sentsibilizatu eta heztetik\nIrain, mehatxu eta erasoak ez dira konponbidea, errespetuko eta lankidetzako bide irmoa ezar dezagun guztien artean.


Pintore eta eskultore nafarra. 1922ko irailaren 22an Arguedasen jaioa. 2010eko otsailaren 19an zendu zen Tuteran.\nBere familiak abeltzaintzan egiten zuen lan eta Ezkarozetik (Zaraitzuko harana) Arguedasera pasa zen. Han jaio zen bera. 1952. urtera arte artzain izan zen. Horrenbestez, bere prestakuntza erabat autodidakta izan zen.\nLau urte zituela meningitis batek hartu zuen. Gaixo zegoelarik marrazkiak egiten zituen eta irudiak mozten zituen. Hain zuzen, eskolan irudien mozketan nabarmendu zen. Hamalau urterekin, familian geratzen zen gizonezko bakarra zenez, artzaintzari eman zitzaion. Denbora askoan literatura, marrazkia eta tailu-lanketa izan ziren bere ihesbideak. 1947an ezkondu zen. Dena den, ezkondu ondoren beste bost urtez jarraitu zuen azienda zaintzen eta, bitarte horretan, bi erakusketa aurkeztu zituen; olio-pinturaz eginiko margolanena bata eta ezpel zurez egindako tailu txikiena bestea.\n1952an azienda utzi ostean, Tuterara joan zen harriaren eta marmolaren lanketan saiatzeko asmoz. Halaber, han ikasi zuen buztina modelatzen. Artisautzako Nazioarteko lehen Erakusketan parte hartzeko hautatu zuten eta domina eta hirugarren saria lortu zituen. Louvre eta Pariseko beste hainbat museo garrantzitsutan izan ziren bere lanak. Han, eskultura arloko klasikoak ezagutu zituen.\nNafarroan lan publiko gehien egin duten artistetako bat izan zen eta bere ibilbide profesional luzean eskulturan eta pinturan nabarmendu zen Loperena.\nEgin zuen lehen tailu azpimarragarria Yugoko Ama Birjinaren kopia bat izan zen, Nafarroako Erriberako zaindariaren irudi gotikoa, Arguedaseko parrokian paratzeko egin zuena. Beranduago, pinua baliatuz eta neurri errealean Itxaropenaren Ama Birjinaren eta San Irineoren irudiak egin zituen. Orobat, San Antonio bat egin zuen Tuterako katedralean paratzeko.\nGurutziltzatutako Kristoren irudiak erakarri egiten zuen eta neurri errealeko hiru irudi egin zituen. Horietako bat biluzi paregabe bat, Tuterako kaputxinoen elizan paratzekoa. Belengo Ama Birjinaren irudi bat landu zuen Venezuelan paratzeko eta San Frantzisko Asiskoaren irudi bat Galean (Ekuador) paratzeko. Horrez gain, Junipero Serra bat Floridan paratzeko eta gurutzefika bat Parisko artzapezpikua zen Faltin kardinalarentzat. Azken lan horri esker, Kulturako Kritikarien Batzordeak Frantziako Arte eta Humanismoaren domina eman zion.\nOndoren, harzuria baliatuz, 2 metroko San Agustin bat egin zuen Gijonen paratzeko. 1955ean mural handi bat pintatu zuen Monteagudoko (Nafarroa) eliza berrirako, Alexander Flemingen busto handi bat egin zuen, bi tailu-lan gotiko Pouilloneko parrokiarako (Landak) eta, horrez gain, Cintruenigoko harzuri-fabrika bateko modelista izatea lortu zuen. 1970an Marco Fabio Quintilianoren estatua bat egin zuen Kalagorrin (Errioxa) paratzeko. Hiru metroko estatua zen, harri bloke bakarrean egina. Ondoren, Julio Beobidek egindako Gurutziltzatutako Kristo handiaren azken ukituak emateko enkargua jaso zuen.\nHonatx bere ondorengo lanak: Jose Maria Iribarren idazleari egindako monumentua (Tutera, 1972), ortuzainari egindakoa (Tutera, 1973), Bartolome de Carranza artzapezpikuari eginikoa (Miranda de Arga, 1977), Done Bizenta Maria Lopez de Vicuñari eginikoa (Cascante, 1977), Antso VII Indartsuari (Tutera, 1983), nekazariari (Cortes, 1987), Bardeako artzainari (El Paso, 1992) Muza Ibn Muzari (Tutera, 1996), Alonso Ercillari (Bilbo, 1998), Erronkariko artzainari (Izaba, 2000).\nZezenketarekiko erakarpena ere sentitu zuen eta oso ezagunak dira gai horri buruz egin zituen erretratuak, esate baterako, Paco Caminorena. Zezenketen gaiari buruz egin zuen azken lana 2009ko egutegia izan zen, Diario de Navarra egunkariak Erriberako irakurleen artean banatu zuena eta Loperena berak ilustratu zuena.\n1999an Tuterar Ospetsu izendatu zuen Ciudad Deportiva taldeak eta ekitaldi hartan Arguedaseko, jaioterriko, urrezko ikurra jaso zuen. 2006an Bardeako Ehiztari eta Arrantzaleen Elkarteak Bardetar Goren izendatu zuen. Hurrengo urtean, Tuterako El Pocico gastronomia-elkarteak zilarrezko Ur-bilatzailea (elkarteak sari modura ematen duen eskultura txikia) eman zion.


PES fabrikatzaileak eta hornitzaileak - China PES Factory\nPES hot melt film itsasgarria\nPaperezko materialarekin egindako poliesterrezko material aldatua da. 47-70 ℃ arteko fusio-zona du, 1m-ko zabalera, oinetakoetarako, arroparako, Automobilgintzako dekorazioko materialetarako, etxeko ehungintzetarako eta beste alor batzuetarako egokia, brodatuen bereizgarria bezalakoa. Hau material baxuko konpolimero berria da ...\nZehaztapen hau 114B-ren antzekoa da. Desberdintasuna da fusio indize eta fusio tarte desberdinak dituztela. Honek urtzeko tenperatura handiagoa du. Bezeroek eredu egokia aukeratu dezakete beren prozesuaren beharren arabera eta ehunen barietatearen eta kalitatearen arabera. Gainera, c ...


"Demostratu dugu balio dugula eta kristoren taldea garela" - Zumaia - Baleike.eus\n"Demostratu dugu balio dugula eta kristoren taldea garela"\nBaleike 2019-08-30 08:40\nZumaiako emakumezkoen trainerua Kontxako banderarako lehian izango da atzo jokatutako sailkatze estropadan laugarren postua egin ondoren. Igande honetan bigarren txandan arituko da Telmo Deun trainerua.\nBehin estropada amaituta, Jule Egiguren arraunlariak egindako lanaren balorazioa egin zuen: "Denboraldiko azken estropadak ez ziren izan gure estropadarik onenak; ikusten zen San Juan eta beste talde batzuk pixkanaka gorantz zetozela, eta gauzak gero eta zailagoak egongo zirela. Baina itsasoan badakigu ibiltzen, hala erakutsi dugu denboraldian zehar. Bagenekien gauzak ondo eginez gero, sartzeko aukerak genituela".\nItsasoaren egoeraz ere hitz egin zuen Egigurenek: "Hasieran itsasoa bareago zegoen, babesean zegoelako. Irteera ona egin dugu, baina itsasora atera garenean pixka bat gehiago kostatu zaigu arraunketa hartzea. Ziabogatik atera garenean itsasoa narratsa tzegoen, eta kostatu zaigu arraunketa hartzea. Behin badian oso ondo hartu diogu arraunketari eta gogor sartu gara. Demostratu dugu balio dugula eta kristoren taldea garela".\nBehin sailkatze estropada amaituta, eta Kontxako banderarako lehian arituko diren ontzien izenak ezagututa, lehen igandeko txanden zozketa egin zuten. Zumaia bigarren txandan arituko da Riveira, Arraun Lagunak eta San Juanekin batera. Lehen txandan izango dira Hondarribia, Donostiarra, Orio eta Hibaika.\nBaleike 2019 abu 29 Kirola\nZumaiako emakumezkoen trainerua Kontxako estropadetara sailkatu da. Laugarren izan da gaur arratsaldean jokatutako sailkatze estropadan eta, ondori...


El puchero de los cuentos - ALEX, NIRE LAGUNA\nInfantil ALEX, NIRE LAGUNA\nTestua: MIKEL GURRUTXAGA\nAzal gogorrean egina, 21 x 29,7 cm.\n32 orrialde, koloretako irudiekin.\n“Alex, nire laguna”\nPamiela-Faktoría K. ISBN 978-84-7681-647-9\nIV. ETXAPARE SARIA,\nHAURRENTZAKO EUSKARAZKO ALBUM HOBERENARENTZAT\nIxabel naiz ni, eta Alex nire munstro-lagunaz hitz egingo dizut.\nAlex nire ondoan ibiltzen zen maiz. Ezustean etorri, eta nirekin geratzen zen, ni ohean sartu eta lo hartzen nuen arte...\nAlegiazko lagunaren gaia maiz agertzen da haur eta gazteentzako literaturan. Kontakizun honen protagonistak, haren bitartez, aurre egiten dio bakardadeari, eta horri esker adierazten ditu bere sentimenduak. Baina adiskide mutu leial honen presentzia lausotuz joanen da Ixabel beste lagunarte bat eta beste adiskide batzuk izaten dituen heinean. Alex desagertu eta, pixkana-pixkana, haurtzaroko oroitzapen goxoa bihurtuko da.\n“Alex, nire laguna” ipuinak haurrentzako euskarazko album irudidunak sortzeko Etxepare Sariaren IV. Edizioa irabazi zuen2010ean (zenbait toki entitatek antolatua Euskara Zerbitzuen bitartez). Epaimahaiak -Miren Agur Meabe eta Patxi Zubizarreta idazleek eta Aitziber Alonso eta Mikel Valverde irudigileek osatua- hauek nabarmendu zituzten: “liburuaren xarma berezia, testuaren eta irudiek zeinen zoragarri egiten duten bat”, kalitate estetikoa, hizkera poetikoa eta irudien kutsu zinematografikoa.\nMIKEL GURRUTXAGA (Amezketa, Gipuzkoa, 1972)\nHaurrentzako zein umeentzako zenbait kontakizun laburren egilea da.\nMAITE GURRUTXAGA (Amezketa, Gipuzkoa, 1983)\nArte Ederrak ikasi zituen Leioan eta Bartzelonan, baita Irudigintza ere Bartzelonako Escola Donna-n. Haurrentzako zenbait libururen irudiak eginak ditu.\nALEX, NIRE LAGUNA (142,21 KB)


Jarrera trastornoak kudeatzeko ikastaroa eskainiko da kultur etxean martxoaren 10ean, 12an eta 13an - Hernani - Kronika.eus\nJarrera trastornoak kudeatzeko ikastaroa eskainiko da kultur etxean martxoaren 10ean, 12an eta 13an\nKronika - Erredakzioa 2020-03-06 00:00\n20 plaza daude ikastaroan eta doan da. Izenemateak 'formakuntza@laharelkargoa.org' helbidean edo 663 057 223 telefonoan.\nLahar eskuhartze sozialerako elkarteak Jarrera trastornoak kudeatzeko ikastaroa antolatu du Hernaniko Biteri kultur etxean datorren asteko martxoaren 10ean, 12an eta 13an. 15:00etatik 18:00etara emango du Ana Fernández psikologoak eta 20 pertsonentzako dago lekua ikastaroan.\nIzenemateak formakuntza@laharelkargoa.org helbide elektronikoan edota 663 057 223 (Pedro Bilbatua) telefono zenbakian egin daitezke. Ikastaroa doan da eta Gipuzkoako Foru Aldundiko gizarte politika sailak diruz lagundua da.\nHelburuak onakoak dira: Jokabide-ereduan oinarritutako esparru teorikoa sortzea, adineko pertsona batzuen portaera ulertzeko. Jokabide nahasmenduei lotutako problematikari aurre egiten laguntzea.\nEgitarauan lantzen dira: dementziak; definizioa, motak, sintomak, bilakaera; Giza portaera eta jokabide-ikuspegia; Jarraibide zehatzak jokabide-arazo espezifikoen aurrean; Eta adinekoekin tratatzean gerta daitezkeen beste egoera problematiko batzuei aurre egitea, bereziki dementzien kasuan.\nMetodologia aktiboa eta parte-hartzailea da: Hainbat arlotan ideiei, kontzeptuei eta ezagutzei buruzko informazioa eta transmisioa; Adibideak aztertzea eta eztabaidatzea. Kasu praktikoak; Inplikazioa, ideien ekarpena, iradokizunak, zalantzak eta esperientziak; Eztabaidak, eztabaida eta ondorioak sortzea; Jarduera espezifikoetan trebatzea; eta hainbat euskarri didaktiko erabiltzea.


Herriz Herri - Bidarrai (NB) | 2018ko Ekainaren 07a\nEuskaraldia: bilkura publikoa –\nHeldu den larrazkenean, azaroaren 23tik abenduaren 3raino iraganen da “Euskaraldia” Euskal Herri osoko herri frangotan, Bidarrain ere. Bi hitzez laburbiltzeko, 11 egun horietan nahi da euskarari ahal bezain bat toki eman, euskara dakitenek euskaraz hitz eginez (“ahobizi” deituko dira horiek) eta doi bat bederen dakitenak ere euskaraz ihardesteko nahikariarekin agertuko dira (“beharriprest” deituko dira). Hori guzia esplikatzeko, bilkura publikoa iraganen da ekainaren 15ean, ostiral aratsez (20:00), trinket gibeleko gelan. Euskarari atxikiak diren guziak gomit dira, etor gustura.\nJoan den igandean “Udaberria dantzan” eguna iragan da Donibane Lohizunen. Zazpi probintzietako dantzariak dira han aurkitu, probintziaka talde bat. Baxenafarroatik, Bidarraiko Kabalkadako dantza taldeak zuen gomita ukana. 30 bat dantzari dira ondorioz Donibaneko karriketan eta plaza nagusian dantzan arizan. Egun goxo eta pollita izan dela daukute erran.


Bisita Pariseko Garaipen Arkua | Bidaia Albisteak\nBisitatu Garaipen Arkua, Parisen\nParis Galdu ezin dituzun lekuen zerrenda du eta bertan eraikuntza inposagarria dago, Parisko bulebar zabaletan nagusitzen dena: Garaipen Arkua. Ziur hamaika aldiz ikusi duzula argazki eta filmetan, baina bisitatu al duzu?\nEz da denbora asko eskatzen duen erakargarritasuna, Parisen beste batzuek bezala, beraz, goizez edo arratsaldez, pare bat orduz, ikuspegi bikaina, argazki bikaina eta voila programatu ahal izango duzu, garaipen Arkua zure zerrendatik kanpo zeharka dezakezu. de leku topatzeko Parisen.\nEz da historian eraikitako garaipen arku bakarra, izan ere, monumentu mota hau nahiko ezaguna zen jadanik erromatarren garaian. Izan ere, haiei zor diegu arku horiek altxatzeko ohitura garaipen militarrak gogoratu. Ez da, oro har, hiri bateko harresien edo beste ateen zati bat, bakarrik eta modu autonomoan bereizten da.\nEsan nahi dut, erromatar garaian eraikitako garaipen arkuak zeuden eta geroago eraikitako beste batzuk ere. Berpizkundean modaren itzulera izan zuten, orduan Antzinako interesa indarrez berpiztu zen. Orduan, Europako subirano ezberdinek garaipen arkuak eraiki zituzten enperadore zaharrek bezala. Alemanian, Erresuma Batuan, Errusian eta baita Espainian eta Europatik kanpo ere Estatu Batuetan eta sinetsi edo ez, Ipar Korean.\nBaina, zalantzarik gabe, handiena ez den arren, Parisko Garaipen Arkua da munduko ezagunenaedo. Eta Paris dela ... beno, Paris, asko laguntzen du. Arku hau 1806 eta 1836 artean eraiki zen Bonaparteren aginduz. Zein garaipen militar gogoratzen du? Austerlitzeko bataila, Hiru enperadoreen gudua ere ezaguna denez, 1805eko abenduan gertatu zen Napoleon I.a enperadorearen indarrek Alexandro I.a tsarraren eta Frantzisko I. enperadorearen indar bateratuak garaitu zituzten.\nNahiz eta Napoleon Bonaparteren ideia Bastilla plazan eraikitzea izan, gune sinbolikoa bada hemen inguruan eta garai hartan gerratik bueltan zeuden tropek jarraitu zuten ibilbidea zen arren, ezin izan zen eta altxatu egin zen urtean Izarren plaza o Place de l'Etoile.\nArtikuluaren hasieran esan nuen arkua Parisko bulebarren sarean nagusi zela eta hala da. Erdi Aroko Paris partzialki baztertu zuen hiri-diseinu berri honek Haussman-en sinadura du, garai hartan hirian lan egiten zuen baroia eta izar itxurako diseinu hori zor zaiona.\nEzer ez da ustekabekoa. Plaza txiki batetik abiatzen diren bide zabalen atzean dagoen kontzeptua da hiri diseinu honek barrikadak eragozten edo oztopatzen dituela eta indar armatuak errazago igarotzen uzten duela. Gaur egun, Estrella plazatik Armada Handiaren etorbidea, Wagram etorbidea, Kleber etorbidea eta guztietan ezagunena hasten da Eliseo Zelaietakoa edo Eliseo Zelaietakoa.\nGaraipen Arkua Jean Chalgrinek diseinatu zuen, 1811n hil zen eta amaitu behar zuen arren Jean-Nicolas Huyot hildakoa, berriz, arku bedeinkatua inauguratu eta lau urtera. Huyot Erromako Tito Arkuan inspiratu zen eta monumentu bat osatu zuen 49 metroko altuera eta 45 metroko zabalera lau zutabe masiborekin.\nArkuaren kanpoaldean Napoleonen garaipen militarrak grabatuta ikusiko dituzu eta barnealdean Frantziako inperioko jeneralekin bat datozen 558 izen daude. Azpimarragarriak betebeharraren arabera hildakoak dira.\nZutabe bakoitzaren gainean estatua bat dago eta frisoak ere badaude, Corot, Etex eta Pradier artisten sinadura duten lanak. Guztien estatua aipagarriena Francois Rude erromantikoaren, La Marseillaise, sinadura daraman hau da. Arkuaren lau eskultura talde daude, bere jamben gainean: Napoleonen garaipena, Boluntarioen martxa, Alexandria hartzea eta Austerlitzeko bataila. Bigarrena La Marseillaise deitu ohi da.\nHemen ere hor dago Lehen Mundu Gerrako Soldadu Ezezagunaren hilobia eta, jakina, betirako sugarra izaten jarraitzen du aberriaren alde bizitza eman zutenak gogoratzen dituen betiko sugarrak. Sugarra eta ezpatazko frisoekin apaindutako brontzezko ontzi zirkularra Henru Favier arkitektoaren lana da eta lehenengo zeremonia argiztapena 11ko azaroaren 1923n egin zen Maginot, Maginot Line ospetsuaren atzean zegoen politikari frantsesaren eskutik. Bigarren Mundu Gerran huts egin zuen sarea.\nBaina garrantzitsuena ordutik hona da sugarra pizten da arratsaldeko sei eta erdietan egunero, beti ere borrokalari ohien bederatziehun erakundeetako baten ordezkari batek, arkuaren elkarte berezi batean bildua. Eta esan beharra dago nazien okupazioaren garaian ere garra ez zela itzali eta azaroaren 11n ekintza ofizial bat dagoela, Frantziak Lehen Gerraren amaiera gogoratzen duenean.\nDuela bederatzi urte, 2018an, zaharberritze lanak arkuaren egitura osoa, baina batez ere erliebeak, oso zikinak zeudenez. Gainera, uraren aurkako tratamenduak jada bi hamarkada zituen, beraz, beharrezkoa zen erliebeak garbitzea, leheneratzea eta, ondoren, berriro ura botatzea.\n2008az geroztik arkuaren barruan dago multimedia erakusketa iraunkorra duen museoa. Deitzen da Gerren eta bakearen artean eta monumentuaren historiaren eta arkuen ibilbidea egiten du oroigarri gisa. Gauza ona da museoaz eta soldadu ezezagunen betiko garraz gain teilatura igo zaitezke eta gozatu Elysees Zelaien, Konkordearen Plazaren, Defentsa Arkuaren eta Louvre Museoaren ikuspegi zoragarriak.\nOpari denda bat ere badago eta erosi baduzu Pariseko Museoko mendatea erabil dezakezu.\nGaraipen Arkua bisitatzeko informazio praktikoa\nOrdutegia: apirilaren 1etik irailaren 1era 10: 11etatik 31: 31etara zabalik; urriaren 10tik martxoaren 30ra gaueko 1: 1ak arte egiten du. Urtarrilaren 8ean, maiatzaren 14ean, maiatzaren 11an goizez ixten da, uztailaren 25an eta azaroaren XNUMXn goizez ere eta urriaren XNUMXean.\nprezioa: 12 euro eta 9. prezio murriztuarekin Hileko lehen igandea doakoa da, azaroaren 1etik martxoaren 31ra. 26 urtetik beherako Europako herritarra bazara edo lehen edo bigarren mailako irakaslea ere bazara. Eskudirutan edo kreditu txartelarekin ordaindu dezakezu.\nArtikuluaren bide osoa: Bidaia Albisteak » hiri » Paris » Bisitatu Garaipen Arkua, Parisen\nZer ikusi Donibane Lohizunen\nZer ikusi Zumaian


Konputazio Ingeniaritza eta Sistema Adimentsuak Unibertsitate Masterra - UPV/EHU\nInformazioa, harremanak, bekak, lan-eskaintzak\nUnibertsitate Master hau Donostiako Informatika Fakultatearen graduondoko eskaintza bat da, eta Konputazio Zientziak eta Adimen Artifiziala sailaren ardurapean antolatzen da. Aurreko edizioetan bi modalitate zituen arren, 2020/2021 ikasturtetik aurrera modalitate ERDIPRESENTZIALean soilik egin daiteke.\nIkerkuntz-zereginetara, batez ere, dago bideratuta (ikus ikasle ohiek lortutako doktorego-tesi, artikulu eta kongresutan parte hartzeak).\nUPV/EHUko 'Ingeniaritza Informatikoa' doktorego-programan zuzenan sartzea ahalbideratzen du. Norabide hau ez doa zuzenean unibertsitatera bakarrik, baizik eta proiektu europearretan parte hartzen duten zentro teknologiko eta enpresetara ere, doktoregoa akreditatzea gero eta garrantzitsuagoa denez. Hortaz, norabideak badu ere lanbiderako zenbait osagai praktiko (ikus EHUtik kanpo egindako master-tesi kopurua).\nMasterraren tituluak zientzia eta informazio teknologikoko zenbait ikerketa lerroetan jotzen du, gehienbat EAEko Unibertsitate eta Ikerketa sailordetzak onartzen dien bikaintasun maila duten ikerketa talde en lan lerroetan, horiek baitira masterrari eusten diotenak, batez ere. Gainera, beste zenbait erakundetako (unibertsitatekoak izan ala ez) irakaslek hartzen dute parte, eta zenbait hitzarmen eginak dauzka unibertsitatetik kanpoko erakunderekin (Tecnalia, Ikerbasque, BCAM, Vicomtech, ...).\nAipatutako espezializazioak, Europako Batzordearen European Computing Education and Training-eko informatika-sareak gomendatzen duen lanbide estandar hauei erantzuten dio gai multzo hauen arabera:\nInformatikarako Matematika garatuak (konputazio zientifikoa, kriptografia, etc)\nSistema adimendunak (adimen artifiziala, data meatzaritza, 'big data', kontrol adimenduna)\nBistaratzea eta Multimedia sistemak (konputazio grafikoa, eredutzea, animazioa, bistaratzea, errealitate birtuala, irudien sintesia)\nIndustriarako informatika (automatika, robotika, ikusmen artifiziala, simulazioa)\nAplikazio eremuak (bioinformatika, informatika medikoa, finantza merkatuak, garraioa, besteak beste)\nMasterrak, gainera, badu egina lanbiderako ibilbide zabal bat, zenbait ikasle ohi ari baitira enpresa teknologikoetan masterrean ikasitako gai eta teknikak erabiltzen.\nMasterrak ingeniaritzako beste alorreko graduatuak onartzen ditu (bereziki, telekomunikazio eta industriakoak), baita zientzietako tituludunak ere (bereziki, matematikak eta fisika).


Ezkutuko gantz hori - Amaia Etxetxipia - Nutrizionista dietista\nEzkutuko gantz hori\nUdaberriaren inguruan, ohikoa izaten da pertsona asko bere elikadura zaintzen hastea urtean zehar hartzen joan geran kilotxo hoiek galdu ahal izateko. Normalki, berokiak kentzearekin batera, hondartza eta igerilekuetara joateko egunak hurbiltzean, gure gorputza zaintzeko motibazioa handitu egiten da. Egia da ere, egunak gero eta luzeagoak direla, argi gehiagorekin, eta egoera honek gure alartean eta umorean eragiten duenez, oso lagungarria izaten da. Gure elikadura ohiturak aldatzeko, borondateaz gain, zaintzeko animo eta gogoarekin egoteak erlazio zuzena bait du. Badakigu zein garrantzizkoa den elikadura ohitura egokiak lortzea, ez bakarrik gehiegizko kilo hoiek galtzeko, baizik eta gero mantendu ahal izateko, eta kontutan izanik noski, egun batetik besterako irtenbide magikorik ez dugula aurkituko.\nBaina motibazio bezela lagunduko digun beste zerbait ere gehitu dezakegu, eta hau gure osasuna da. Eta zer da osasuna? ba osasuna ez da bakarrik gaxotasun eza, baizik eta ongizate fisiko, psikiko eta soziala da, funtzionamendurako ahalmen normalarekin (esfuerzorik gabe).Hau dela eta, elikadura osasuntxua izatea oso garrantzizkoa da, gehiegizko pisua ez izan arren. Gure azalaren azpian gehiegizko gantz hori kokatzen da, baina baita ere garrantzi handia duten gorputzeko organoen inguruan, eta hau arriskutsuagoa da osasunarentzat.\nIkerketa desberdinetan, zenbait pertsona argaletan ere ( hau da, azal azpian gantz gutxi dutenetan), aurkitu dituzte gantz kopuru altuak organu batzuen inguruan (adibidez, gibela , bihotza edo giharre-zuntzen artean ere). Gehiegizko gantz mota honek, zenbait gaxotasun sortzeko arriskua handitzen omen du (adibidez, hipertentsioa) . Ikerketa hauek azaltzen dutenez, erraien inguruan kokatzen den gantz mota honek, zenbait mezu kimiko bidaltzen ditu, hantura sorteraziz; honen ondorioz, beste patología batzuen artean, aurkitu daitezke intsulinarekiko erresistentzia, diabetesa eta gaxotasun kardiobaskularrak. Aditu hauek egiaztatu ahal izan dute, kasu hauen jatorria, bizitzeko modu toxikoak direla (hau da, dieta ez-orekatuak eta aktibitate fisiko gutxi dutenak). Ikusten denez ere, emakumeetan gantz gehiena izter eta aldaken inguruan kokatzen da eta gizonetan ordea, erraien inguruan. Jakina da ere, gantz hori aldaken inguruan kokatzen denean, lehen aipatu ditugun gaxotasunak sortzeko arriskua txikiagoa dela, erraien inguruan kokatzen denean baino.\nAktibitate eza eta dieta desegokiaz gain (hau da, irin zuri, azukre, trans- koipe eta koipe saturatu eta aditibo artifizial ugariekin), badirudi gure geneak gantz horren kokapenean ere zerikusia dutela.\nNola sahiestu egoera hau? Ezin ditugu gure geneak aldatu, baina bai gure dieta eta bizitzeko modua. Neurri hauek lagungarri izan daitezke:\n– Aktibitate fisikoa igo; masa muskularra handitzen duten ariketak ere onak dira , izan ere, giharre gehiago izatean metabolismoa eraginkorragoa da eta erraien inguruko gantz hori eratzeko arriskua txikiago izango da.\n– Pisu egokia lortu, dieta osasuntsu eta orekatu baten bitartez, kontutan izanik denok ez ditugula ezaugarri berdinak .\n– Ekiditekoak pisuaren gorabehera handiak.\n– Irin zuri eta azukrearen ordez, lekaleak, zereal integralak, barazkiak eta fruituak gehiago jan.\n– Arrain urdinak eta fruitu lehorrak, omega-3 gantz-azidoak kantitate altuan dituzte eta hauek hantura ekiditeko egokiak dira.\n– Koipe egokiak jan , trans eta gantz-saturatuak alde batera utziaz.\n– Eta loaren erritmo egokiak lortzeko gai bagera ere, bikain!


Kros Donostia | KROS DONOSTIA\nIzena eman\tPlus d'information\nAyalew eta Jepkemei, Hipodromoan garaile\nDonostiako Nazioarteko Kroseko irabazleak izan dira gaur goizean\nLokatza, hotza, eguzkia eta espektakulu bikaina. Horrela laburbildu daiteke gaur goizean bizitako Donostiako Nazioarteko Krosaren 63.edizioa. Bareingo Ayalew-ek, mutiletan, eta Keniako Jepmeik, emakumezkoen artean, garaipena lortu dute. Emakumezkoen lasterketan afrikarrek lehen metrotik aurrera erritmo gogorra ezarri dute. Lugueros, Urbina eta Pérez atzetik joan dira. Jebet-ek, faborito nagusia zen atletak, lokatzarekin arazoak izan ditu eta lurrera erori da bat baino gehiagotan. Horren ondorioz, Jepkemeik metro batzuk hartu ditu eta Tanuiren aurretik garaipena lortu du. Urbinak Carmen Valero saria irabazi du eta Ainhoa Sanz-ek Belen Azpeitia saria.\nMutilen artean, Kamboi Arikanek lasterketa burua hartu du. Ayalew atzean gelditu da hasieran, baina, azkartasun osoz buelta eman dio egoera horri eta Haji, Fifa eta Arikanekin joan da garaipenaren bila. Azkenean, Bareingo atletak lortu du sari nagusia. Haji izan da bigarrena helmugan eta Fifa hirugarrena. Fifak, gainera, Mariano Haro saria irabazi du eta Ander Sagarzazuk Jose Miguel Maiz saria.\nhttp://www.krosdonostia.com/sites/default/files/styles/galeria/public/i37.jpg?itok=Xi8uV4BC http://www.krosdonostia.com/sites/default/files/i37.jpg http://www.krosdonostia.com/sites/default/files/styles/galeria/public/i26_0.jpg?itok=H7Gmv8mT http://www.krosdonostia.com/sites/default/files/i26_0.jpg\nLokatza, atleten zain\nAzken egunetan euria protagonista izan da Donostian eta ibilbidea egoera bikainean dago maila handiko krosa ikusteko\nEuria protagonista izan da azken egunetan zehar Gipuzkoa osoan zehar. Eta noski, baita Donostiako Hipodromoan. Beraz, ibilbidea egoera bikainean dago benetako krosa ikusteko bihar goizean. Gainera, biharko aurreikuspena ona da: eguzkia eta tenperatura hotzak.\nDonostiako Nazioarteko Krosaren 63. edizioak, gainera, maila handiko atletak izango ditu. Emakumezkoen artean (12:30etan), garaipena lortzeko faborito nagusia Ruth Jebet da (Rion urrezko domina lortu zuen eta 3.000 metro oztopoetan munduko errekorraren jabe da). Espainiako atleten artean, Nuria Lugueros egongo da, aurtengo errebelazioa.\nGizonezkoen lasterketan (13:15etan), faborito nagusia Awake Ayalew da. Baina, kontu handiarekin egon beharko da. Beste maila handiko atletak egongo dira lokatzan korri egiten: Polat Kemboi Arikan, Yasin Haji, Daniel Mateo, Carlos Mayo, Ilias Fifa…\nLaburbilduz, espektakulu polita ikusiko da bihar goizean Donostiako Hipodromoan.\n1 Ruth Jebet (Bahrein)\n2 Daisy Jepkemei (Kenia)\n3 Norah Tanui (Kenia)\n4 Cavaline Nahimana (Burundi)\n5 Teresa Urbina\n6 María José Pérez\n7 Lidia Campo\n8 Nuria Lugueros\n9 Susana Arrua\n10 Patricia Cabedo\n1 Awake Ayalew (Bahrein)\n2 Polat Kemboi Arikan (Turkia)\n3 Yasin Haji (Etiopia)\n4 Daniel Mateo\n5 Carlos Mayo\n6 Ilias Fifa\n7 Fernando Carro\n8 Miguel Barzola\nMaila handiko atletak, igandean Donostiako Nazioarteko Krosean\nHipodromoan Rion urrea lortu zuen atleta bat egongo da, eta baita hiru munduko zein Europako txapeldun\nMaila handiko atletek parte hartuko dute igandean Donostiako Nazioarteko Krosean. 63. edizioa aurkeztua izan da gaur Gipuzkoako hiriburuko udaletxean eta Rioko Joko Olinpikoetan urrea lortu zuen emakume bat egongo da lokatzan. Horretaz gain, Munduko hiru txapeldun eta Europako beste hiru.\n“Erraza da esatea, baina, erreferentzia den kros honek 63 edizio beteko ditu igandean”, aipatu du Martin Ibabek, Donostiako Kirol zinegotziak. “Lan asko egin dugu aurten, eta hurrengo urtean gehiago egingo dugu maila geroz eta handiagoa izan dadin”, jarraitu du Ibabek. Prentsaurrekoan Jesus Gutierrezek (Foru Aldundiko Kirol teknikaria), Luis Miguel Garcíak (BMW Lurauto), Amaia Andresek (GAF-eko lehendakaria), Mikel Huartek (Fly Group) eta Txema Garayk (Club Vasco de Camping) izan dute hitza. Denek ikusiko den maila altua nabarmendu dute.\nMaila handiko atleten artean, garrantzitsuena Ruth Jebet izango da. Elgoibarren irabazi zuen orain dela hamar egun, eta Rion urrea lortzeaz gain, 3.000 metro oztopoetan munduko errekorra du atleta honek. Daisy Jepkemei, Norah Tanui, Cavaline Nahimana, Teresa Urbina eta Maria Jose Perez ere emakumezkoen lasterketaren irteeran egongo dira.\nGizonezkoen artean, Awake Ayalew (orain dela bi urte Elgoibarren bigarren postua lortu zuen eta Italican irabazi zuen) izango da faboritoa. Hiru aldiz Europako txapeldun izan den Polat Kemboi Arikan turkiarrak ez dizkio gauzak errez jarriko. Yasin Haji, Ilias Fifa, Daniel Mateo, Carlos Mayo, Fernando Carro… ere egongo dira irteeran.\nProbak, goizeko 10:00etan hasiko dira Hipodromoan. Eta 12:30etan iritsiko da nazioarteko lehen lasterketa ikusteko aukera. Bertan, Gipuzkoako tituluak erabakiko dira.\nRobers-en eta GAF-en daude salgai sarrerak 6€-ko salneurrian. Eta igandean bertan, txartel-leihatilan 10€-ko salneurria izango dute sarrerek. Donostiako herritartasun txartela aurkeztuz, %50-ko deskontua.\nKirol Txartelako harpidedunek Donostiako nazioarteko Krosa ikusteko sarreren prezioan %50eko deskontua izango dute\nDonostiako nazioarteko Krosaren antolatzaileak eta Donostia Kirolak adostu dutenaren arabera, urtarrilak 28, igandea, ospatuko den proba garrantzitsu honetarako sarreretan %50eko deskontua izango dute Kirol Txartelako harpidetza duten pertsona guztiek Donostia Kirola-ko harpidedunek, bere Kirol Txartelarekin, Hipodromo txartel-leihatilan bost euroko truken bere sarrera erosi ahal izango dute (igandean bertan) eta hirian antolatzen den kirol ikuskizun garrantzitsuenetarikoaz gozatzeko.\nHipodromoko pistetan lehen mailako atletak arituko dira, eta bereziki Ruth Jeber, 3.000 metro oztopoak proban txapeldun olinpikoa eta munduko plusmarkista.\nRobers dendan edo Gipuzkoako Atletismo Federazioan erosi daitezke jada sei euroko salneurrian; Krosaren egunean, 10 euroko salneurria izango dute\nGutxi falta da Donostiako Nazioarteko Krosa ospatzeko! Kros garrantzitsu hau hilaren 28an ospatuko da Donostiako Hipodromoan.\nSarrerak salgai daude jada Robers dendan eta Gipuzkoako Atletismo Federazioan. Sei euroko salneurria dute sarrerek. Txapelketaren egunean, hamar euroko salneurria izango dute.\nEtor zaitez kros eder hau ikustera!\nhttp://www.krosdonostia.com/sites/default/files/styles/galeria/public/salgai.jpg?itok=VfLJpAOn http://www.krosdonostia.com/sites/default/files/salgai.jpg http://www.krosdonostia.com/sites/default/files/styles/galeria/public/salgaib.jpg?itok=Dlqo5qa6 http://www.krosdonostia.com/sites/default/files/salgaib.jpg\nDeskargatu emaitzak PDF formatuan\n1955eko maiatzaren 19an Nazioen Krosa ospatu zen Lasarten. Gordon Pirie zen faborito baina gripe bat zela eta ohean geratu zen eta ezin izan zuen lasterketan parte hartu. Frank Sando ingelesa izan zen lehenengoa helmugara iristen. English Cross Country Union-en sekretarioak Mr. Richardson-ek, Gipuzkoako Atletismo Federakuntzari urtero Kros froga bat antolatzeko zirikatu zien eta honela hasi zen Donostiako Nazioarteko Krosa. Lehenengo edizioan, nafarroako Lucas Larraza parte hartu zuen. Lehen kilometroa 2m. 46segundutan burutu zuen baina ezin izan zuen lasterketa irabazi, pott egin bait zuen. Txikito de Arruiz lasterkari euskaldun hospetsua 1958. urtean parte hartu nahi izan zuen baina I.A.A.F.-k azterketa medikoa eta gero, espainiar afizionatuetan bakarrik parte hartzera baimendu zuten. Emil Zatopek irabazlearekin indarrak neurtu nahi zituen baina ez zioten utzi. Tramite asuntua izan zen, kirol asuntua baino.\n1. Donostiako Nazioarteko Krosa, 1956. urtarrilak 29an izan zen. Antolakuntza, Willy Koch zuzendutako afizionatu talde batek egin zuen. D. Jose Ignacio Imaz, Gipuzkoako Atletismo Federakuntzako lehendakariak, Pancho Gomez eta "La Voz de España" aldizkariak egin zuten gestioa. Gaur, ia 60 urte geroago, munduko krosik garrantzitsuena izatera iritsi da.\nEmakumezkoen Krosa, 1971etik aurrera burutzen da. Belen Azpeitia, 1973 eta 1975an bigarren geratu zen, Annie van de Kerkohf en aurka. 2.200 metrotan 8´04"8 ko marka egin zuen Belen-ek eta 8´02" 4 Annie-k.v Bernardo ANAUT.\ninfo@flygroupnet.com / gaf@kirolak.net


Laster euskaraz izango ditugu Ursula K. Le Guin-en Desjabetuak eta Iraultzaren bezpera – Kaixomaitia.eus | Bloga |Saltsa badago!\nAste honetan, urtarrilaren 22an, hil da Ursula Kroeber Le Guin. Zein zen galdetuz gero, esaldi bateanlaburbil daiteke: zientzia fikzioa eta fantasia aldatu zituen idazle feminista.\nGorka Juliok egin zuen laburpen txiki bat 2015eko martxoko artikulu honetan: Ursula K. Le Guin-ek ansible delakoa asmatu zuen. Eleberrian, anarkismoa eta iraultza soziala, kapitalismoa, kolektibismoa, indibidualismoa aztertzen ditu. Aldi berean, hizkuntzak pentsamendua egituratzeko duen gaitasunaz ere hausnartzen da. Ansiblearen bidez, mezuak argiaren abiadura baino azkarrago transmiti daitezke, galaxia arteko komunikazioak posible eginez. Oso urrun gaude asmakizun horrek proposatzen duena lortzeko, baina horren ondorioz zientzia-fikzioaren literaturan behin baino gehiagotan erabili izan da asmakizuna.\nLas Indias-eko kideek ere ondo azaldu zituzten liburuaren nondik norakoak 2015eko apirilaren 24an idatzitako iruzkin honetan. Aipu batzuk ekarriko ditut hona, zuen irakurtzeko gogoa pizteko asmoz.\nAdibidez, berriro zentralizaziora jotzearen arriskuak aipatzen ditu liburuak, edota gizarte hobe bat urritzearen gainean eraikitzeko ezintasuna.\nShevek da protagonista, Anarres-en bizi den fisikaria. Ilargi anarkista atzean uzten du, eta irakasle gisa joaten da Urras bloke kapitalistako unibertsitate entzutetsuenera. Bertan, iritsi bezain laster, eguneroko kulturarekin talka egiten du, unibertsitatearekin eta ikasleekin. Eta noski, kultura kapitalistarekin: matxismoa, klasismoa, tratu ezberdinak, hierarkiak…\nHala ere, Shevek-ek sorpresa ere hartzen du: irakasle baten etxera gonbidatzen dute afaltzera, azkenean, eta bertan deskubrimendua egiten du: ohartzen da sistemaren bihotzean bertan badagoela zerbait, benetako komunitate baten sozializazioaren antza duen zerbait.\nUrras planetak ere badu bere bloke sozialista. Protagonistak bloke horrekin ere talka egiten du, anfitrioi kapitalistekin bezala.\nLiburuaren zati interesgarrienetako bat, azkenik, gizarte anarkista baten garapenean ematen diren arazoak kontatzen dituena da: errutinaren pisua, konformismoa, isolamendua… Eta 1974. urtean oraindik saihestezintzat zuten zentralizazio informatikoa.\nHonaino iruzkinak. Bestela liburu osoa kontatuko genuke, eta zuek irakurtzea da interesgarriena.\nFeminismoa, anarkismoa eta elkarrizketa\nUrsula K. Le Guinen obrak ukitzen zituen generoetako osagaiez beteta daude: magoak, dragoiak, espazio-ontziak, gerra galaktikoak… Baina beti-beti, ukitu eta sentsibilitate feministarekin tratatu izan ditu protagonistak eta istorioak. Ideia anarkistak ere antzematen dira bere idazkietan (nahiz eta ez zuen bere burua anarkistatzat), baita ingurumenarekiko zuen ardura ere.\nProtagonista gehienak ez dira zuriak, gainera. Eta mutilak direnek ez dituzte heroietan ohikoak izan diren basakeria eta matxismoa. Istorioetako arazoek, normalean, gaizki ulertuak dituzte oinarri, eta elkarrizketaren bidez konpontzen dira, negoziatuz, akordioak lortuz… ez indarraren bidez.\nGrandmaster of Science Fiction\n40 hizkuntza baino gehiagotan irakur daitezke Le Guinen liburuak. Milioika liburuki saldu ditu munduan zehar. Generoari dagozkion sari garrantzitsuenak jaso ditu, adibidez: Hugo, Locus, Nebula eta Munduko Fantasia Saria.\nHorrez gain, Grandmaster of Science Fiction (Zientzia Fikzioaren Nagusia) saria jasotzen lehen emakumea izan zen. Zientzia Fikzio eta Fantasiazko AEBetako Idazleen Elkarteak emandakoa saria da, genero horretako idazleek jaso dezaketen sari gorena. 1974. urtetik 33 idazlek jaso dute.\nHurbilpen txiki honekin, gutxienez, irakurtzeko interesa piztu izana espero dut. Eta gure itzulpenaren irrika pixka bat izatea.\nZauden lekuan zaudela, mila esker, Ursula!\nInformazio gehiago: http://www.ursulakleguin.com/\nIrudia: Beth Scupham “earth”\nAinara Begiristain desjabetuak euskara feminismoa. amarkismoa. Gorka Julio itzulpena Nagore Vega Talaios Kooperatiba Ursula K leguin zientzia fikzioa


Aste bukaeran eskola kiroleko Udaberri Txapelketa hasiko dute - Oñati - Goiena.eus\nAste bukaeran eskola kiroleko Udaberri Txapelketa hasiko dute\nMireia Bikuña 2009-04-22 13:37\nErrekalde Herri Eskola, Elkar Hezi eta Txantxiku Ikastolako ikasleak jardungo dira hurrengo asteetan. Hain zuzen ere, Lehen Hezkuntzako hirugarren, laugarren, bosgarren eta seigarren mailetako ikasleak, eta DBHko lehenengo, bigarren, hirugarren eta laugarrena mailetakoak ibiliko dira kirola egiten. Hau da, 8 eta 16 urte arteko 550 neska-mutikoa ibiliko dira.\nHiru ikastetxeetako eskola kiroleko arduradunek egin dituzte taldeak, eta Lehen Hezkuntzako hirugarren eta laugarren mailetako neska-mutikoak nahastu egin dituzte talde ezberdinetan. Gurasoek dute taldeen ardura.\nUdaberri txapelketan bi motatako kirolak egingo dituzte: taldekoak eta bakarkakoak. Taldeko kirolen artean eskubaloia, saskibaloia, areto futbola eta zortziko futbola landuko dituzte. Bakarkako kiroletan, squasha, tenisa, pilota, badmintona, patinajea eta atletismoa egingo dituzte. Norgehiagokak zapatuetan jokatuko dituzte kiroldegian eta Azkoagainen 09:30etik 11:30era arte.\nUdaberri Txapelketako bukaera jaia eta sari banaketa ekitaldia ekainaren 20an egingo dute kiroldegiko kantxan.


PANTAILAREN AURREAN IKUSMENA ZAINTZEKO GOMENDIOAK | EGUZKIBEGI ikastola\nEgun hauetan ohiko egoera batean baino denbora gehiago ari gara pasatzen pantaila desberdinen aurrean. Horregatik, Aranzadi ikastolak, Arrasate Optica zentruko profesionalekin harremanetan jarrita, ikusmena zaintzeko argitaratutako aholkuak eskeintzen dizkizuegu, baita gure osasuna zaintzeko David García Rodriguezek sortutako Antidoto Osasungarriak Jokoa ere.\n1) Denbora asko ari gara pasatzen gertura begira, eta, horregatik, oso garrantzitsua da urrunera begiratu eta begiak erlaxatzea. 20 minutuz gertura (pantailara, liburuetara…) begiratzen egon ondoren, begiratu 20 segundoz ahal duzun urrutien.\n2) Begiak mugitzea ere komeni da. Saia zaitez begiak ezker-eskuin, gora-behera eta borobilean mugitzen.\n3) Etxean egotean gehiago erabiltzen ditugu pantailak edota gehiago irakurtzen dugu. Gertuko zeregin horrek begiak gutxiago kliskatzea dakar, eta horrek eragin lezake begiak lehortzea. Hori ekiditeko, behar den beste tanta (malko artifizial) bota begietara, ur freskoz igurtzi begien kanpoaldea edo hatzamar hotzak betazaletan pausatu.\n4) Onena da ahal den guztietan argi naturala aprobetxatzea (ireki gortinak, utzi argiari etxera sartzen!). Argi artifizialarekin lan egin behar badugu, inguruko argia piztuta utzi edozein pantaila (ordenagailua, tableta, mugikorra, telebista) erabiltzerako orduan; nahikoa da argi baxu bat, helburua da ilunpetan ez egotea.\n5) Saiatu ahal den neurrian erabili beharreko gailua begietatik urrun samar jartzen. Paperezko liburu bat irakurtzeko distantzia gomendagarria 40 zentimetro da, eta ordenagailuen kasuan 70 zentimetro.\n6) Beste prebentzio-neurri bat da pantailen argi-intentsitatea jaistea.\n7) Aukera dugun guztietan, aprobetxatu eguzkia; argi izpiek zuzenean eman behar diete gure begiei.\n8) Garrantzitsua da gorputza zuzen izatea eta bi begiak libre (ileak edo beste zerbaitek tapatu gabe).\n9) Elikadurak ere harreman zuzena du gai honekin. Garrantzitsua da barazki eta fruta asko jatea.\n10) Garrantzitsua da ikusmenaren eremu periferikoa lantzea.


Lur azpiko aparkalekuentzako beste erabilera bat bilatzeko eskatu du EH Bilduk : Irutxuloko Hitza\nLur azpiko aparkalekuentzako beste erabilera bat bilatzeko eskatu du EH Bilduk\nAlderdi Ederreko aparkaleku pribatuak 500 erabiltzaile inguru ditu. (Argazkia: Beñat Parra)\nDonostiako Udalak datozen urteetarako hiriko mugikortasun plana, Datorren Donostia, aurkeztu zuen ostiralean, “hiriaren berrantolaketa integralerako planteamendu” gisa, “oinezkoentzako espazioak indartuz, bideak eta garraio publikoa diseinatuz, betiere, topoaren sarearen handitzea kontuan hartuta”. EH Bilduk, oposizioko alderdi nagusiak, plana begi onez ikusi du, “hirian autoaren erabilera murriztea” aurreikusten duelako. Era berean, nabarmendu du 2016an EH Bilduk berak egindako mugikortasun proposamenean jasotako “zenbait neurri” jasota daudela oraingo planean ere. Ordea, erdiguneko lur azpiko aparkalekuetan jarri du fokua: “Autoen sarrera murriztu nahi badugu hiraren erdigunean, ezin da ulertu auto murrizketarik orain arteko dugun aparkaleku eskaintza berarekin”.\n“Egun, erdigunean bakarrik, 2.869 plaza daude errotaziorako aparkalekuetan, hau da, egunean 10.000 kotxe inguru sartzeko aukera dago. Eta gainera, udalak epe oso luzeko emakida egin ditu parking hauetarako. Kontxakoa adibidez 2058 urtean bukatzen da eta lehen amaituko den emakida Artzain Onekoa litzateke, 2043an”, azaldu du Garbiñe Alkiza zinegotziak. “Badakigu irtenbidea ez dela erraza, enpresa emakidarekiko kalte ordainak eta aparkalekuetako langileen lan baldintzak tarteko, baina, benetan mugikortasun jasangarria sustatu eta autoak gure hirigunetik atera nahi baditugu, lehentasunezkoa izan beharko luke aparkaleku publikoen arazo estrategikoari irtenbide bat bilatzea”, gaineratu du.\nIldo horretatik, zinegotziak nabarmendu du udal gobernuak “ziurtatu” egin beharko lukeela “etorkizunean ez dela emakida berririk egingo eta aparkalekuak zerbitzu publiko bihurtuko direla”. “Aukera ezin egokiagoa litzateke, orain DTK mugikortasun operadore integrala bihurtzeko hasitako bidea erabiltzea. Hau da, DTK bera izatea Donostiako aparkaleku publikoak kudeatzea etorkizun batean, Gasteizen Tuvisak egiten duenaren pare”, gehitu du. Epe luzera begira ere jarri da Alkiza: “Erdiguneko lur azpiko aparkalekuak berreskuratzeko plan errealista eta egingarri bat behar dugu. Egungo autoen murrizketarekin, argi dago aparkalekuek ezin dutela egun duten erabilera bera izan. Hortaz, lur azpiko aparkalekuen erabilera berri bat aztertzea eskatuko dugu”. Hain zuzen, libratzen diren plazek beste erabilera batzuk izan ditzaketela adierazi du zinegotziak: “Hala nola, errotaziozko aparkaleku jakin batzuk bertakoentzat bihurtzea, honek lur gaineko espazio publikoa libratuko eta handituko luke; bizikletentzako aparkaleku seguruak sortu; dendak hornitzeko gune logistikoa; hiriko garraio jasangarria sustatzeko cargo bike bizikletentzako gunea, eta abar”.\nLarrialdi klimatikoa hizpide\nUdal gobernuaren neurria Europak datozen urteetara begira ezarritako erronka klimatikoen barruan kokatzen da, eta, hain zuzen, EH Bilduk kezka adierazi du zentzu horretan: “Emisio baxuen eremuak Europak derrigortzen dituen zerbait da. Eta udal gobernuak Europatik eta Madrildik etorriko diren funtsak lortu ahal izateko programa bat aurkeztu behar zuen. Gure beldurra da ea, ondoren, ez den paperean geratuko. Funtsekin edo gabe egin beharreko zerbait da, gure ustez”. Horrez gain, “hitzetatik ekintzetara gauzak asko aldatzen baitira, ia beti, Eneko Goiaren gobernuan. Ikusi besterik ez dago zer gertatu den Larrialdi Klimatikoaren Adierazpenarekin, iragarri bai, baina gero ez da garatu”, gaineratu du Alkizak.\nBestalde, metroaren igarobideak plana “baldintzatzea” kritikatu dute: “Ez dugu ulertzen zergatik jartzen den helburua hau dena gauzatzeko ‘metroaren obrak bukatzen direnean’, 2025ean. Metroaren igarobideak ezin du baldintzatu plan hau, azken finean, geltoki berri bat egiten da orain dagoena baino hamar minutu gertuago Kontxatik, baina horrek ezin du baldintzatu planaren garapena, inolaz ere ez. Gainera, ikusteko dago noizko egongo den martxan…”.


La Voz de Navarra, 1932-V-1\nJauregiberri jauna, mendiz arainko euskaldun azkarra, gure artean dago, Iruñara etorria, zenbeit egun pasatzeko gogotan. España aldean ibilia da lurralde asko ikusirik. Emendik joanen da Baionara. Agur diotsogu.\nShanghai delako errian\nAn ibiliak dira burrukan Txina ta Japon. Lengo egunean zen gudari-jai batean, koreatar batek bonba bat botatu zuen Japoneko guda buruak eta altseinak zagozten multzo erdira. Arek eztanda egin ta zenbeit bildu omen zituzten lurretik, altsein edo ministro bat ta itxas-gudalburu bat, beste batzuen artean. Gaizkilea atzilotu dute japoitarrek. Koreatarra bera. Kidekoak ba omen ditu. Gaizkintz au dela garri, ikarea barreiatua da Shanghaien ta gudal-deia omen dabil, bildurrez eta gauzak makurtuko ote diren. Baldin ere, japoitarrek badaude negurriak artuta.\nZoriona bahitzen ez du diruak\nBurua erail du Londresen Rey del Acero delako gizon aberatsak. Ilabete batsu du beste errege batek burua erail zuen ere bai, fotografikoa, Eastman zeritzana. Onek esan zuen naiala ukana zuela dela atsegarritan, dela dirutan, gauzak oro aituta, erioari ematen zela. Sinisteak egiten du bakarrik gizona zoriontsu. Sinistea eta sinismena galduz geroz, pillaka dirua ukanik ere, biotza ez da beinere asetzen. Egia balitz diruak zoriona ematen duela errege bi ok ezuten burua erailko. Orrengatik deitzen zaie errege, dirua erruz daukatelakotz. Dirua dela bide gauzak oro erosi deike, salbu osasuna ta zoriona.\nEmaitza doipuru doneari\nAita Sainduari, nai baduzu euzkera mordoilo. Belgikako izperringinak edo periodikeruak Doipuru Doneari agertuak izan dire aurten ere, igazkoetan bezala. Emaitza polita eman diote. 250.000 libera edo prankok. España aldeko zakur goseti ok ikusirik, norbaitek ustea edo du erlisioneko gauzak direla ludian arrunt amaituak. Bai ba. Or duzute Belgika begikoaren ikaspide ederra. Bai edo da an porgesu ta zibilizarinue ausarki.\nIbarnegerai ta Lizar jaunak\nAutaroak dituzte Prantzin biyar ta autagai agertzen dire bi euzkalzale zintzo ok. Ibarnegaraiek ez omen du etsairik. Lizarek bai. Aulxe bañan, sozialista bera. Onek esan nai du biak garaile aterako direla ta au izanen delakoan gure zorion-agurra elazten diegu bizi ta biotzetikoa.